Bible in one year - Aymara Bible 1997 - May 3\n1. Chuymaniptjjasinsti, Samuelojj jupan yokanacaparuw Israelan jilïrinacapat utt'ayäna.\n2. Jilïri yokapasti Joel satänwa, ucjjarüqui ucasti Abías sataraqui, jupanacasti Beerseba sisqui uca chekanwa apnakapjjaraquïna.\n3. Ucampisa yokanacapajj janiw awquipjama sarnakapcänti, jan ucasti take cun muniriw tucjjapjjäna, kollke chilltayasipjjaraquirïna, janiraquiw take cunsa chekaparu uñjapcänti.\n4. Ucatsti take Israel marcanquir jilïrinacaw tantacht'asipjjäna, uqhamarac Ramá sisqui uca chekan Samuelompi jiquisiriw sarapjjäna,\n5. aqham sapjjaraquïnwa: “Jumajj sinti chuymanëjjtawa, yokanacamasti janiraquiw jumjama sarnakapquiti, uca laycu mä rey utt'ayam nanacar apnakañapataqui, cunjämatejj take marcanacanjja utjqui uqhama” sasa.\n6. Samuelosti uqham mä rey marcar apnakañapataqui mayipjjatapatjja wali mayjt'ataw Tatitut oracionan mayïna.\n7. Ucampisa Tatitojj saraquïnwa: “Cuna mayitanacapsa ist'ascaquim, cuntejj marcajj maycätam ucjja jaysascaquim, janiw jumaruti jisc'achapctamjja, jan ucasti nayaruw jisc'achasipquitu, jan nayan jupanacaru apnakañajj laycu.\n8. Cuna urutejj Egipto marcat apsuncta uca urut jichhacamajj cuntejj jumarojj lurapctamjja, ucaracwa nayarojj lurapjjetu, nayarusti apanucupjjaraquituw yakha diosanacar quillt'asiñataqui.\n9. Uqhamajj cuntejj mayipcätam ucarojj jaysascaquim. Ucampisa amtayaraquim, jupanacaru apnakcani uca reyejj cuntejj jupanacat maycani ucjja.”\n10. Uqhamasti Samuelojj Tatitun arunacapwa rey mayiri marcarojj yatiyäna,\n11. saraquïnwa: —Jichhajj acaw suyt'apjjtam cawquïri reyitejj apanakapcätam ucampejja. Yokanacamjja jawsthapiniwa, ucatsti nuwasiñ carronacaruw ucharaquini, yakhepanacarusti caballeriaruw uchani, yakheparusti jupan uñjiripataraqui uchasini.\n12. Mayninacarojj waranka soldadjjaru jilïritwa ucharaquini, mayninacarusti pheska tunca soldadonacjjaruw ucharaquini. Jumanacat yakhepanacarusti yapupa khollipjjañamataquiw uchapjjätam, yapupa apthapiñataquiraqui, uqhamarac armanacap lurañataqui, guerrar sarañ carronacan yänacap lurañataquiw uchapjjätam.\n13. Uqhamaraquiw phuchanacamsa jupar sirviritaquiw jawsayaraquini, juparu suma k'apquiri kollanacampi jawiñataqui, phayañapataqui, t'ant'a lurañapataquiraqui.\n14. Jumanacan suma orakenacamwa catuntasini, uqhamarac suma uva yapunacamsa, olivo yapunacamsa, ucatsti ucanacjja qhitinacatejj palaciopan sirvipqui ucanacaruw churaraquini.\n15. Granonacamatsa, uqhamarac uva yapunacamatsa, sapa tuncat maya apakapjjätam, reyimpi chica jacapquis palacionjja ucanacaruw ucanacjja churaraquini.\n16. Uqhamaraquiw jumanacatjja uywatanacamsa, suma vacanacamsa, suma asnonacamsa aparapjjaraquïtamwa; ucanacasti jupataquiraquiw irnakapjjani.\n17. Uqhamarus uywanacamatjja, sapa tuncat maya apakapjjätam, jumanacas juparuraquiw sirvipjjäta.\n18. Ucampis cuna urutejj uca jumanacan ajllit rey toke arsusipjjäta ucapachajj Tatitojj janiw ist'apcätamti.\n19. Jakenacasti janiw Samuelon arunacapjja ist'apcänti jan ucasti sapjjänwa: —Janiw ucajj cunäquisa.\n20. Nanacajj mä reyinïñ munapjjta, uqhamat jiwasajj yakha marcanacjamäñasataquiraqui, jupajj jiwasan reyisäñapataqui, jiwasar apnakañapataqui, guerransa jiwasar suma irpañapataqui —sasa.\n21. Samuelojj jakenacan uqham arsusitap ist'asinsti, take ucanacjja Tatituruw yatiyäna.\n22. Tatitusti juparojj saraquïnwa: —Mayitanacaparojj ist'am, ucatsti mä rey jupanacataqui utt'ayaraquim —sasa. Uqhamasti Samuelojj take israelita jakenacarojj cawqui marcanacattejj jutapcatayna ucaruw qhitanucjjäna.\n1. Benjamín tribunsti mä jakew utjäna Cis sat sutini, jupasti Abiel jaken yokapänwa, Zeror sat jaken allchhiparaqui. Nayra achachilapasti Becorat sat jakeraquïnwa, Afía sat jaken yokapa. Uca Cis sat chachajj wali aytata jakënwa,\n2. uqhamasti jupanjja mä wayna yokapaw utjäna, wali suma uñnakt'aniraquïnwa, jupasti Saúl satänwa. Janiw maynis israelitanac taypinjja utjcänti uqham wali suma waynajja, uqhamarus wali jach'a tansänwa, janiw qhitis jupar jicjjatirejj utjcänti.\n3. Mä uruw uca Cis sat jaken kachu asnonacapajj chhakhatayna, ucat jupajj Saúl yokaparu saraqui: “Waquichasim, uca asnonac thaktir saram. Uywatanacat mayni irpjjarusiwayam” sasa.\n4. Saúl waynajj sarasinjja Efraín kollunac tokew pasäna, Salisa sisqui uca cheka pasaraquïna, ucampis janiw kachu asnonacapjja jicjjatcänti. Ucjjarusti Saalim, uqhamarac Benjamín sisqui ucsa tokenacsa sararaquïnwa, ucampis janiraquiw jicjjatcänti.\n5. Zuf sisqui uca chekaru purisinsti Saúl waynajj cawquïri uywatatejj jupampi chica sarcäna ucarojj saraquïnwa: —Cuttjjaquiñäni, inas awquejjajj jiwasat llaquisiscchi, kachu asnonacat sipansa —sasa.\n6. Uywatasti ucjjarojj saraquïnwa: —Aca marcanjja mä profetaw utji, take jakenacasti juparojj wali yäkapjjaraqui, take cuntejj jupajj yatiyqui ucanacasti phokhasipuniwa. Jin sarañäni, inampis jupajj cawquirutejj sarañasäqui ucsa uñacht'ayistaspa —sasa.\n7. —Uqhamajj sarañäniya, ucampis, ¿cunaraqui uca profetataqui aparapiñänisti? Janiw t'ant'as wayakanacasanjja utjcjjestuti. Janiw cunasa jupar churañataquejj utjquiti —sasaw Saúl waynajj saraquïna.\n8. Uywatasti ucjjarojj saraquïnwa: —Nayan mä jisc'a sencillo kollkew utjitu. Uc profetarojj churañäni jiwasar cawcsaru sarañasäquitejj uca uñacht'ayañapataqui —sasa.\n9. (Nayrapachanacanjja mä israelita jakejj cunsa Diosar jisct'asiñ munirïna ucapachajj sapjjerïnwa: “Uñjirin ucar sarañäni” sasa. Jichhajj qhititejj “profeta” satäqui ucajj nayrajj “uñjiri” satänwa.)\n10. —Waliquiwa, uqhamajj sarañäniya —sasaw Saúl waynajj saraquïna. Ucatsti panpachaniw cawqhantejj profetajj jaccän uca marcar sarapjjäna.\n11. Cunapachatejj uca amstanjam marcaru maqhatasipcän ucqhasti, mä tawakonacampiw jiquisipjjäna, ucanacasti uma aptiriw sarasipcatayna, ucat uca tawakonacar jisct'apjjäna: —¿Acanti uñjiri jakerojj jicjjatapjjeristjja? —sasa.\n12. Tawakonacasti sapjjaraquïnwa: —Jïsa, ucancasquiwa uñjirejja, janc'aqui sarapjjam. Jichhürojj jupajj marcaruw juti, santuarion sacrificiojj loktasitap laycu.\n13. Marcaru purisinsti janc'aquiw juparojj thaktapjjäta, janïra santuarior mank'eri sarquipana. Jakenacasti janïraw mank'apcaniti jupan puriniñapcamajja, juparaquiw sacrificio loktatarojj bendiciñapa, uca khepatwa jawsayata jakenacajj mank'asipcani. Ucatpï jichhajj janc'aqui sarapjjam, anchhitajj jicjjatasipcätawa —sasaw tawakonacajj sapjjäna.\n14. Jupanacasti marca tokerojj maqhatasipcaquïnwa. Puripcäna uca horasaraquiw Samuelojj mistusincäna, jupanac tokeru jutasa, santuarior maqhatañataqui.\n15. Saúl waynan puriniñapa nayräjja urusti, Tatitojj Samuelorojj mä uñacht'äwi churäna aqham sasa:\n16. “Arumanthi alwajj aca quipca horasaruw Benjamín toket jutiri mä jakeruw qhitanïma, juparuw yakhachäta Israel marcajja apnakañapataqui. Jupaw filisteonacan amparapat khespiyani, marcajjatsti qhuyapt'ayasiractwa, t'akhesitanacapasti naya nayräjjaruw puriniraqui” sasa.\n17. Cunapachatejj Samuelojj Saúl waynar uñjcän ucqhajj Tatitojj sänwa: “Acajjay cawquïri jakettejj parlcäyäsma ucajja. Jupaw jichhajj marcajjarojj apnakani.”\n18. Marcar mantañ puncuru jac'achcasinsti Saúl waynajj Samueloruw jicjjati, ucatsti saraquïnwa: —Tata, avist'ita, ¿cawqhas uñjirin utapajja? —sasa.\n19. —Nayätwa uñjirejja. Jichhajj nayan nayrakatajja santuarior maqhatam, ucan nayampi chica mank'araquim. Arumanthi alwataw cuntejj jisct'asiñ muncta ucjja yatiyäma, ucat qhitjjaraquïma.\n20. Cawquïri kachu asnonacamatejj chhakqui, ucat acarojj niya quimsa uröjjaraquiw, ucanacatjja jan llaquiscamti, uca asnonacarojj jicjjatjjapjjewa. Uqhamasti take cunatejj Israel marcan muncañäqui ucajj jumataquïniwa, uqhamarac familiamataquisa —sasaw Samuelojj säna.\n21. Saúl waynasti saraquïnwa: —¡Nayajj Benjamín tribunquirïtwa, ucasti Israel marcan take tribunacat sipansa sinti jisc'aquiwa! Uqhamarus familiajjajj take Benjamín tribunquir familiat sipansa sinti jisc'a familiaquiraquiwa. ¿Cunatarac take acanac sistasti? —sasa.\n22. Uqhamasti Samuelojj Saúl waynampiru, uywatapampiru irpjjarusinsti, jach'a utaruw irpantäna, ucanquir jakenac taypinsti mä suma chekaruw kont'ayäna, ucansti quimsa tunca jakenacaw ucancascäna.\n23. Ucatsti Samuelojj phayirirojj sänwa: —Cawquïri aychtejj churcsma uqhamaraqui ‘Yakhachätaw’ siscsma uc apanim —sasa.\n24. Phayiristi janc'aquiw mä charpacha apsuni, ucatsti Saúl waynaruw ucjja mank'asiñapataqui churi. Samuelosti saraquïnwa: —Ucajj jumataqui yakhachatäcän ucajja, catum ucatsti mankt'asiraquim, aca marca jawscäyäta ucqhawa jumataqui uca aychjja yakhachjjäyäta —sasa. Saúl waynajj uca urojj Samuelompiw mank'asïna.\n25. Cunapachatejj santuariot marcaru sarakanjjapjjän ucqhasti Saúl waynataquejj mä iquiña uta pataru waquicht'apjjäna.\n26. Saúl waynasti ucaruw iquintjjäna. Khepärmanthi alwatasti Samuelojj Saúl waynaru jawsasinjja uca uta patanwa parljjayäna aqham sasa: —Sartasjjam, ucatsti qhitjjaraquïmawa —sasa. Saúl waynajj sartjjänwa, ucatsti Samuelompiw calleru sarakasinipcäna,\n27. cunapachatejj marca ankäjjaru mistusinipcäna, ucapachasti Samuelojj Saúl waynarojj sänwa: —Uywatamjja nayra qhitanuccam, jumasti suyt'araquim acqharu. Cuntejj Diosajj sisquitu ucwa jumar yatiyaña munsma —sasa.\n9. Tatay, jupanacarojj t'unjamaya, arunacap pejjtuntam, nuwasiñamp uñisisiñampic jupanac taypin uñjta,\n10. uruy arumaw marca taypin muyupayapjje; marcansti jake jiwayañamp ñankha amtañampiquiw utji, ñankha lurañanacaquiw utjaraqui,\n11. marca taypinjja, cunayman ñankhanacaw lurasi; khoru cancañampi, c'arisiñampejj janiw marcat chhaktquiti.\n12. Uñisirejjatejj tokenoketaspajja, amuquïsquiristwa; timajjatejj nayatac sayt'aspajja, jupataquejj imantasjjeristwa;\n13. ucampis jumaw nayamp chic sarnakerïtajja, jumätaw nayan alcatañajjajja,\n14. jumampiw wali sum parlt'asïyätan; cusisisaw jakenac taypin Diosan utapar saräyätan.\n15. Jiwajj acatjamat timanacajjar catuntpan. ¡Mankhapacharojj jacquirpach mantapjjpan, ñankhajj chuymanacapan tapachrantatawa!\n15. Qhititejj llaquitäqui ucataquejj take urunacasa jan walicamaquiwa; qhititejj cusisitäqui ucataquisti jan tucusquiri cusisiñawa.\n16. Wali kamiri, llaquita jacañat sipansa, wali asquiwa pobrëscaña, Tatiturusa yupaychascañajja.\n17. Vaca aycha uñisiñampi mank'añat sipansa, juc'amp asquiwa munasiñampi ch'ojjñanaca mank'añajja.\n1. Niya jac'ancänwa jan levaduran t'ant'a mank'añ fiestajja, Pascua fiesta sata.\n2. Sacerdotenacan jilïrinacapampi, ley yatichirinacampejj cunaymanit Jesusar jiwayañ thakjjapjjäna, ucampis jakeruw ajjsarapjjäna.\n3. Ucapachaw Supayajj Judasar manti, qhititejj Iscariote satäcaraquïna, jupasti tunca payan apostolonacat maynïrïnwa.\n4. Aca Judasaw sacerdotenacan jilïrinacaparu, temploncquis uca jilïrinacaru uñjiri saräna, ucat jupanacamp parläna cunjämat Jesusar catuyañataquisa.\n5. Jupanacasti cusisipjjänwa, ucat Judasarojj kollke churañ amtapjjaraquïna.\n6. Jupasti iyaw sasaw catokasïna, ucatwa jupajj ucqhatpacha cunjämat catuyañataquis thakascäna jan jakes utjqui uca horasanacana.\n7. Jan levaduran t'ant'a mank'añ fiesta urojj purinjjänwa, cunapachatï Pascua cordero sacrificapjjañapäcäna ucüru.\n8. Jesusasti Pedrompir Juanampiruw qhiti: —Sarapjjam Pascuan mank'añäquis uca waquichanipjjam —sasa.\n9. Jupanacasti jisct'apjjewa: —¿Cawqharu waquichañanacajjsa munta? —sasa.\n10. Jesusasti sänwa: —Marcar mantapcät ucqhajj mä jakeruw um wayusquir jicjjatapjjäta. Ucaru arcapjjam, cawqui utarutï mantcani uca utcama.\n11. Ucat uca utanirusti sapjjam: “Yatichiriw sistam: ¿Cawqhanquis discipulonacajjampi Pascuan mank'cä uca utajja?” sasa.\n12. Ucapachaw uñachayapjjätam mä jach'a uta altos patana, niya waquicht'atawa, ucan mank'añjja waquiyapjjam.\n13. Jupanacajj sarapjjänwa, ucatsti jicjjatapjjänwa cunjämtï Jesusajj jupanacarojj siscatayna uqhama; ucatwa ucanjja Pascuan mank'añjja wact'ayapjjäna.\n14. Uca horasa purinjjepansti Jesusampi apostolonacapampejj mesaruw kont'asipjjäna.\n15. Ucatsti Jesusajj jupanacarojj sänwa: —¡Walpun jumanacampejj aca Pascua mank'a mank'añjja munäyäta janïra jiwcasina!\n16. Nayajj sapjjsmawa, janiw juc'amp acjja lurcäti Diosan reinopan phokhasiñapcama —sasa.\n17. Ucatwa amparapampi mä copa astasin Diosar yuspagari, ucat saraqui: —Ac catokapjjam, ucatsti jumanaccama jaljasipjjam.\n18. Sapjjsmawa, janiw uvan achupat umirejj cutt'ancäti, Diosan reinopan jutañapcamajja —sasa.\n19. Ucatsti, t'ant'a irtasin Diosar yuspagari; pachjasinsti jupanacaruw churi, ucat saraqui: —Acajj janchejjawa, ucasti jumanac laycu catuyatäniwa. Acjja nayat amtasisin lurapjjam.\n20. Copa astasinjja uca pachparac luraraqui, mank'añ tucuyatatjja, saraquiwa: —Aca copajj machak arust'äwiwa wilajj toke, acasti jumanacan asquimataquiw wartasi.\n21. Jichhasti qhititejj nayar aljantquitani uca jaken amparapajj nayan amparajjamp chicäsquiwa mesana.\n22. Jaken Yokapajja chimputäcän uca thac chekaw sarasqui; ucampis ¡wali llaccañaw aljantir jaketaquejja!\n23. Ucatsti jupanaccamaw jisct'asipjjäna —¿Qhitirac aljantanisti? —sasa.


1 Corintios 15 - Holy Bible [Aymara Bible 1997] - (1Cor 15)\nJichhajj jilatanaca, muntwa cuna khespiyasiñ arunactï yatiyapcsma ucanaca amtasipjjañama. Uca arunacjj jumanacaw catokapjjtajja, ucanaracwa jichhas sum sayt'asisipctajja.\nUca arunacaraquiw jumanacarojj khespiyapjjtam, parlapcsma uca arunactejj sum catjjäsipcäta ucapacha; jan uqhamäcchi ucasti, iyawsäwisajj inamayataquïspawa.\nNayrakatajja cuna yatichäwinactï nayajj yatekctjja ucaracwa jumanacarojj yatichapjjsma; ucasti aqhamawa: Cristow Kellkatanacarjamajj crusan jiwawayi juchanacas laycu.\nJupajj p'amp'antatänwa quimsürutwa Kellkatanacarjama jacatataraquïnjja,\nucatsti Pedroruw uñstänjja, uqhamarac yakha apostolonacarusa.\nUca khepatsti pheska pataca jilatanacaruraquiw uñstänjja, ucanacatsti waljaniw jacasipqui, yakhepanacasti jiwarjjapjjaraquiwa.\nUca khepatsti Jacoboruw uñstänjja, uqhamarac take apostolonacarusa.\nKhep kheparusti, nayaruraquiw uñstawayitu, nayajj janis horasapar nacit wawäquirista uqhama.\nNayajj apostolonacatjja janiw cuna jilïrïctsa, apóstol satäñataquisa janiw asquïcti, Tatitun iglesiapar t'akhesiyirïtajj laycu.\nUcampis Diosan munasiñap laycuquiw cunäctejj ucätjja, munasiñapasti nayataquejj janipuniw inamayäquiti. Take apostolonacat sipan jilaracwa irnakawaytjja; ucsti janiw nayat irnakctjja jan ucasti Diosaw qhuyapayasiñapanjja nayamp chicäscaraquïna.\nUqhamasti jupanacas, nayas yatiyapcsma uca yatiyäwiruw iyawsapjjtajja.\n“Cristojj jiwatanac taypit jactawayjje” sasaw yatiyapjjsma, uqhamasti, ¿cunjämataraqui jumanac taypinsti yakhepanacasti: “Janiw jiwatanacan jactañapajj utjquiti” sasa parlapjjesti?\nJanitejj jiwatanacat jactañ utjcchi ucasti, janiraquipï Cristos jactcpachäntejja.\nCristotejj jan jactcchejja, yatichapcsmas uca arunacajj janipï cunataquis asquïquitejja, jumanacan iyawsañanacamasa inamayaraquipï.\nUqhamächi ucajja, nanacajj c'ari parlirinacäpquiristsa uqhamäpjjaractpï Diosataquejja. “Diosajj Cristorojj jiwatanacat jactayiwa” sapjjstjjaya, janitejj jactañajj, utjcchi ucajja, janiraquipï chekäquitejja Diosan Cristor jactayatapajja.\nJiwatanacatejj jan jactcchinejja, janiraquipï Cristos jactcpachäntejja.\nCristotejj jan jactcchïnjja, jumanacan iyawsatanacamajj janiw cunataquis sirvquiti, juchanacamanwa sarnakasipcaractajja.\nUqhamächi ucapachajja, qhitinacatejj Tatitur iyawsasa jiwapqui ucanacajj chhaktatäsipcaraquiwa.\nJiwasan Cristor suyt'añasatejj aca oraken jacañasataquiquïchejja, take jakenacat sipansa wali llaccañätanwa.\nUcampis janiw uqhamäquiti. Chekpachansa Cristojj jiwatanac taypitjja jacatatawayiwa, jupajj nayrakat achücaspas uqhamaraquiw take jiwatanacat jactirinacataquejja.\nCunjämatejj jiwañajj aca orakenjja mä sapa jaketaqui kalltejja, uqhamaraquiw jiwatat jacatatañajj mä sapa jaketa kalltaraqui.\nCunjämtejj Adán chachancatas laycojj take jakenacajj jiwarapjjejja, uqhamaraquiw Cristoncjjasinjja take jakenacajj jacapjjani.\nUcampis sapa mayniw horasapar sartani. Cristow nayrakata jactejja nayrakata achur uñtata, ucjjarusti cunapachatejj Cristojj jutcani ucqhajj jupar iyawsirinacaraquiw jactapjjaraquini.\nUcapachawa aca oraken tucusiñapajj purinini, Cristosti k'al t'unjani take munañaninacaru, jilïrinacaru, uqhamaraqui alajjpach ch'amanacaru, ucatsti Dios Awquiparuraquiwa apnakañapataqui take cuna catuyjjani.\nCristojj reinañapawa Diosajj take uñisirinacapar Cristompi atipjaycani ucqhacama.\nKhepïri uñisiristi jiwañawa, ucas k'ala t'unjataraquïniwa.\nDiosasti take cunsa Criston munañaparuw uchi. Cunapachatejj Kellkatanacajj: “Take cunsa Criston munañaparuw uchi” sejja, ucajj janiw sañ munquiti Diosas Criston apnakatäcaspa uqhamjja, jan ucasti Diosajjay take cunsa apnakchejja.\nCunapachatejj take cunas Criston munañapancjjanejja, Cristojj Diosan Yokapäcasinjja, Dios Awquiruraquiw catuyasjjani, Diosajj juparu take cuna catuyatap laycu. Uqhamatwa Diosajj take cunjjarus munañanïni.\nMä toketjja yakhepanacajj jiwatanacataquiw bautisasipjje. ¿Cunataraqui uc lurapjjesti? Jiwatanacajj jan jactcchini ucqhasti ¿cunataraqui jiwatanacatac bautisasipjjesti?\n¿Cunataraqui jiwasasti sapa cutisa jan walt'añancasctansti?\nSapüruw nayajj niya jiwañanacan jicjjatasta, ucasti chekapunïsquiw jilatanaca, nayasti chuymajjanjja cusistwa jumanacajj Cristoncapjjatamatjja.\nUqham sasinjja, nayajj Éfeso marcanjja jakenacampejj leonanacampjamaw nuwastjja. Ucampisa, ¿cunaraqui jicjjatsti? Jiwatanacan jacatatañapatejj jan chekäcchi ucqhajja, cunjämtejj säwejj sisqui uqhamaracwa sisnajja: “Mank'asiñäni, umt'asiñäni, khärurojj jiwjjchiñänejjaya” sasa.\nJumanacajj sum amuyasipjjam, janirac juc'ampi juch lurcjjapjjamti. Jumanacat yakhepanacasti janïraw Diosar uñt'apquiti, acsti sistwa jumanacan p'enkasipjjañamataqui.\nInas yakhepanacajj jisct'asiñ munchi: “¿Cunjämsa jiwatanacajj jactapjjani? ¿Cunjäm janchinëpjjanisa?” sasa.\nUca jisct'ajj mä pisi amuyunin jisct'apawa. Cunapachatejj jatha phawanttanjja, uca jathajj jiwañapawa yakha ali utj-jjañapataqui.\nCunapachatejj yapuchctan ucqhajj janiw alpacha yapuchctanti, jan ucasti jathacwa usctanjja, trigöpasa jan ucajj yakha jathäpasa.\nUcatsti Diosajj uca jatharojj cunjämtï munqui uqhamwa tucuyi, ucatsti sapa jatharaquiwa mä ali tucojja.\nJaniw take cuerponacajj mä sapa janchinïquiti. Jaken cuerpopajja yakha casta janchiwa, animalanacan janchipasa yakha castaraquiwa, jamach'inacansa, chawllanacansa janchipajj yakharaquiwa.\nUqhamaraquiw alajjpach cuerpojj utji, acapach janchis utjaraqui, ucampis alajjpach cuerpojj acapach janchit sipanjja sinti sumt'atawa.\nIntin khanapajj mayjawa phajjsin khanapat sipansa, warawaranacan c'ajatapas mayjaraquiwa. Pachpa warawaranac taypitsa utjaraquiwa yakha casta c'ajiri warawaranacajja.\nUqhamaraquiw jiwatanacat jactañampejj lurasejja. Mä ñusantiri janchi imanttanjja, ucatsti jan juc'amp jiwiriwa sartanjjejja.\nMä jan yäkat janchwa imantatajja, ucatsti mä muncaña cuerpowa jactanjjejja. Mä pisi ch'ama janchwa imantatajja, ucatsti wali ch'amani cuerpow jactanjjejja.\nMä lak'a janchiwa imantatajja, ucatsti ajayun cuerpowa jactanjjejja. Lak'a janchi utjchi ucajja, utjaraquiw ajayun cuerpojja.\nDiosan Arunacapasti saraquiwa: “Nayrïri Adán jakejj mä jacquir jakewa tucuwayjje” sasa, ucampis khepa Adanasti jacañ churir ajayuruw tucuraqui.\nUcampis janiw ajayüqui ucati nayrancquejja, jan ucasti lak'äqui ucaw nayrakatanquejja.\nNayrïri jakejj lak'at luratajja lak'änwa; ucjjar jakëqui ucasti Tatituwa, alajjpachanquiriraquiwa.\nAcapachanquir janchinacasti uca nayrïri jaken janchipjama lak'at luratawa; alajjpachanquir cuerponacasti uca alajjpach jaken cuerpopjamaraquiwa.\nCunjämtejj uca lak'at lurat jaker uñtasitätanjja, uqhamaraquiw mä urojj uca alajjpach jaker uñtasitäñäni.\nJilatanaca, sañ munapjjaracsma, acapach janchejj janiw Diosan reinoparu mantcaspati. Jan wiñayataquïqui ucasti janiraquiw wiñay marcanccaspati.\nMä imantatäqui ucwa yatiyañ munapjjsma: Janiw takeni jiwcañäniti, ucampis takeniw yakha cuerponi tucuñäni.\nUcasti mä nayra ch'ipjjtanaquiw lurasiraquini, cunapachatï trompetan khepa phust'asitapajj ist'ascani ucqha. Trompetan phust'asitaparusti jiwatanacaw jactapjjani jan mayampi jiwjjañataqui; jiwasasti yakha cuerponëjjaraquiñäniwa.\nAca tucusir janchisajja jan tucusirïqui ucampiw isthapisiñapa; jiwir janchisasti jan jiwiri cuerpompiw isthapisiñaparaqui.\nTucusir janchisajja jan tucusirimpi isthapitäjjaniwa, uqhamarac jiwir janchisasa wiñayatac jaquir cuerpompi isthapitäjjaraquiniwa. Ucapachaw ucajj phokhasjjani cunatejj Diosan arupan kellkatäqui: “Jiwajj atipjäwimp mank'antataw uñjasi.\nJiwa, ¿cawquincaraqui atipjir ch'amamasti? ¿Cawquincaraqui mich'imasti?” sasa.\nJiwan mich'ipajj juchawa, nayra leyiraquiw jucharojj uca ch'amjja churaraqui.\nUcampis yuspagaratäpan Diosajja, jupaw Jesucristo toke atipjayistu.


Marco Antonio Cuba, SEGIP irpiri (Jamuqa: BTV)\nKimsaqallq maraw irnaqxapxtha, jichhakamax 72 irnaqañ utwa markaspachan uñstayawiyapxtha sasaw tata Marco Antonio Cubax arsuwiyi, jupax Servicio General de Identificación Personal (SEGIP) irpirirakiwa.\n“Juk’amp suma tecnologíaw apnaqatäxi, irnaqirinakas juk’amp yatxatatanakawa. Jichhürkamax 72 irnaqañ utaw markaspachan utjapxitu. SEGIPax 12 irnaqañ utanikiw uñstawiyi” sasaw BTV ukan arskasax sawiyi.\nMarkachirinakar juk’amp sum yanapt’añatakix juk’amp irnaqasipktha, 7:00 arumirjat 19:00 arumkamaw phaxsürut urürkamaxa, kurmürunakamp willkürunakampix 8:00 arumirjat 14:00 jayp’ukamaraki sasaw qhanancht’awiyi.\n“Jaqi chimpu apsusiñatakix janiw siqisiñax wakisxiti, janiw qhantat sartasiñasa” sawiyiwa./RAR


Bolivia: Arsüwipax EEUUtuq jaqthaptawinakt jan walt’ayi? · Global Voices Aymarata\nJaqukipäw uñt'ayata/apkatata 19 Lakan phaxsi 2012 17:54 GMT\nAka blog ullart'apxañäni Español, Français, عربي, Italiano, English\nAka post qilqatax Relaciones Internacionales ukat Seguridad [en] ukxatawa.\nQhipa maranakanxa, América del Sur uksanx jikjathäwix mayjt’iwa. EE.UU. ukan payïri samantäwipax jichha pachanx uksa markanakanx wali qhurump kutiyatawa, kunjamtix Brasil markax askinjam uñstatapata, ukatw amtanakapax maysankir marka irptirinakamp ch’amañchat maysar jaqukiptaski, kunjamtix Wuliwya markan mallku irpiripax p’iqinchki ukjama.\nUkjam mawk’a jan walt’ayatapata, markax jan lamar qutar mistsutatx América del sur taypitpachw päwaranqa suxta maratpachw Estados Unidos tuq kunkanchayataski, kunawsatix markärpiri Evo Moralesax mä p’iqinchirjamax inalmamata ukjamaraki wajchankirinakata arxatirjama chhixllawïn utt’ayatawa\nMarkärpiri Evo Moralesana nayrärkiri Raul Prada Alcorezax jaqthaptäw sarawitx nayrïri urunaka saraqkana päwaranqa suxta maranw blogupan yatiyäna:\nAskinjampun sum machaq wajchankir marka irpirirux arxatapxana. Ukjamarakkiw anqäxa markanakatpachw arkirinakapax kusisitapxäna. Ukatx Jaqthapiwïna mäkiw wajcha jaqthaptirimp irnaqañ qalltapxäna, tukuspan markanakana k’arimpi sartañax aka uraqpachana sasa, ukatx mäkirakiw markanakana jaqthapiwïnx irnaqañ qalltatana, marka irpirix amuyarakinwa, markachirinaka paschp amuyunakapamp sarayatañapa, ukjamaraki anqaxa markana jaqthaptäwix utjk uksa, ukats maysaruw markat markaru jaqthaptawix uks jaytxaña. Mayjt’ayañatakix taqikunas ina ch’usar sarayañjamanwa siwa.\nUkjamata pä kutiw jan qhiparas atipana, Moralesax wakt’ayasinwa “kuluniyaltuqi” ukasti EE.UU.uksaruw chiqt’atana. Wuliwyanu markärpirixa “Capitalismo occidental” tuqx nayraruw p’iqinch arsutapampi, ukat jiltarakiw jan uñjkañ yaqha markanakamp EE.UU.tuqxa, akniri markanakana: Venezuela, Cuba, Ecuador y Argentina.\nUkampirus estadounidense tuqix wakicht’iwa, Wuliwyax anqaxa markanakamp jaqthaphtañatakix askinjam kimsaw wakichaw utt’ayasi: inalmamata-kukayna wakicha, khusüm Brasil ukat Argentina uksanakar alj ukanakata, ukatx Lamarqutar mistsuñata, taqi uka amtanakatx markax qhiparataw uñjasi.\nUkjamatsa, sarayat jaqthaphtäwix Boliviamp Brasilampix janjamaw askinjam kunawsatix Lula da Silvax Brasilian irpirjam irptkan uka thakhirjam sarayatakiti. Kunjamtix Roger Pinto uka chachax pasir urunakax qulqjay lunthatjam apsispäna, ukatw jupax La Paz markan mayïna Embajada Brasiltuqiru sarxañataki, ukatx Pintox nayrirjitanakax sarakchispänaya Bolivia irprin arkirinakapax troga ukamp chikachataw sas arsutayna. Ukjam Bolivia chhaqhtatapatxa, gobierno brasileñox Pinto tatarux imantasiñapatak katuqatayna.\nBolivianx Yatiyäwinakat Irptiri, Amanda Dávila ukasti sarakiwa jaqthaphtäwi sarayatax paypach markat janiw kunas kamachatakiti siwa, inas yaqha amtanakat jan askichatachispati, inas brasileñonakax thakhi Parque Nacional del TIPNIS uks munapchi sasa, ukampirusa, jichha machaqa jaqthaphtäwi sarayatx Boliviamp Irán markamp amta wakichatatx Washingtonamo Brasiliampix janiw askinjam uñjapkiti. Ukjam La Pazamp Teheránimp sarjarutapatx llakiwa Estados Unidos tuqitaki, Boliviax Brasilamp jaqthaphtäw apapk ukatakix jan walt’ayirjamaw siwa, ukampirus sistema político regionales uks jan walt’ayirjamawa siwa.\nAka post ukax español, árabe, francés uka arunakar International Security Network (ISN) san irpirinakan jaqukipatawa, kunjamtix jupanakax aka uraqpachan taqi markachirinakan kunayman arsuwinakapatak jaqthaphtäw uñjañ amtäwinipxi, jall ukjamaw internacional seguridad tuqi chikancht’asipxi.\nAka post qilqatax nayraqatx [en] ISN blog [en] ukan uñt'ayasïna (publicado), niya kipkanakx akan uñjasma [en].\nJilata Esteban, wali askipuniw uka post qilqat jaqukipkata ukxa, ukanx Bolivia marka irpirit ministranakat ukham uñt’ayaraki.\n19 Lakan phaxsi 2012, 7:37 pm


Citizen Media · Achuqa phaxsi, 2010 · Global Voices Aymarata\nCitizen Media · Achuqa phaxsi, 2010\nIsturyanaka Aka tuqita Citizen Media Ta Achuqa phaxsi, 2010\nCaribbean 19 Achuqa phaxsi 2010\nAka uraq khatati Haiti Markana paskipanxa, amuyumpi jaqinakan luravinakaparu yanapt’añataki, Pä jilawi aka Global voices tama tuqita Khitata, aka Purto Principe tuqiru. Aknirinakawa Georgia Popplewell ukjamaraki Alice Backer akjam yanapt’apxi, churapxiwa nayrir yatiyawinaka kunjams jakatatapxi ukjata. Uñjapxam kunanakatix lurañapakix ukanaka.\nLatin America 16 Achuqa phaxsi 2010\nTecnología 10 Achuqa phaxsi 2010\nWali kusisitaptwa aka yatiyawitxa Global Voices 2010n Tantachawita (Taqi Jaqin Yatiyawinakap Jach’a 2010n Tantachawita ). Aka tantachawisasti khaysa Santiago-Chile jach’a markan apasini, aka 6ri 7ri urunak mayu phaxsit saraqataru aka 2010n marana.


Hebreos 8 | Online Bible | New World Translation\nDiosan carpapajj kunatï alajjpachan utjki uk uñachtʼayi (1-6)\nNayrïr pactompi machaq pactompejj janiw kikpäkiti (7-13)\n8 Taqe ukanakat parlasajj aka toqetwa parlasktanjja: ukham mä jachʼa jilïr sacerdotew jiwasan utjistu, jupajj alajjpachanwa Diosan tronopan kupëjjapar qontʼasi, 2 jupajj Santísimo lugarana ukhamarak cheqpach carpan serviripawa, Jehová* Diosaw uka carpa saytʼayi, janiw jaqen saytʼayatäkiti. 3 Taqe jachʼa jilïr sacerdotejja, ofrendanaka sacrificionaka loqtañapatak uttʼayatawa, ukhamajj Jesusan mä sacrificio loqtañapajj wakisirakïnwa. 4 Jupatejj aka oraqenkaspajja, Leyirjam ofrendanak loqtir jaqenakan utjatapatjja janiw jupajj sacerdotëkaspati. 5 Uka jaqenakan ukham servipjjatapajja, kunatï alajjpachan utjki uk uñachtʼayi, ukan chʼiwiparakiwa,* kunjamtï Moisesajj carpa lurañatakejj Diosan arunakap katoqkäna ukhama. Diosajj akham sänwa: “Kunjamtï qollun uñachtʼayksmajja, ukarjamaw jumajj wali amuyumpi taqe kuns luräta” sasa. 6 Jichhasti jukʼamp suma luräwi Jesusajj katoqjje, jupajj jukʼamp suma pacton* yanapiripäjjarakiwa.* Uka pactojj jukʼamp suma promesanakjjaruw leyirjam uttʼayasi. 7 Nayrïr pactotejj phoqatäspänjja, janiw payïrejj munasjjaspänti. 8 Markapan juchanïtap uñjasajja, “Jehová* Diosajj akham siwa: ‘Urunakajj jutaskiwa, Israel markampisa Judá markampisa uka urunakanwa nayajj mä machaq pacto luräjja’ sasa. 9 Jehová* Diosajj sarakiwa: ‘Uka pactojja janiw nayra awkinakamampi Egiptot irpsunisajj lurkayäta uka pactjamäkaniti, jupanakajj janiw nayan pactoj phoqapkänti, ukatwa nayajj jupanakat jan llakisjjayätti’ sasa. 10 ”Jehová* Diosajj sarakiwa: ‘Uka urunak qhepatjja aka pactwa Israel markampejj luräjja. Leyinakajsti amuyunakaparuw uskuntäjja, chuymanakaparuw qellqantarakëjja. Nayajj jupanakan Diosapäjjäwa, jupanakajj nayan markajarakïniwa. 11 ”’Jupanakatjja janiw maynis marka masiparusa jilaparusa, “¡Jehová* Diosar uñtʼam!” sasajj yatichkaniti. Jiskʼanakasa jachʼanakasa taqeniw jupanakajj nayar uñtʼapjjetani. 12 Jan wali luratanakapatjja nayajj khuyaptʼayasïwa,* janirakiw juchanakapatjja jukʼamp amtasjjäti’ siw Diosajja”. 13 “Machaq pacto” sasinjja, nayrïr pactorojj jan serviriruw tukuyjje. Ukampis jichhajj kunatï jan servirëjje merqʼëjje ukajja, niyaw tukusjjani.\n^ Variante: “chʼiwuparakiwa”.\n^ Variante: “khariptʼayasïwa”.


Isaías 55 - Holy Bible [Aymara Bible 1997] - (Isa 55)\n“Take qhitinacatejj umat pharjata sarnakapjjta ucanacajj umt'ir jutapjjam, jan kollkeninacajj jutapjjam, inaqui trigo mayisipjjam, ucatsti mank'apjjaraquim, vinompi, lechempi inaqui mayisipjjam.\n¿Cunatsa kollkenacam cunatejj jan t'ant'äqui ucar inamaya churasipcta? ¿Cunatsa kollkenacam cunatejj jan asquïqui ucar inamay tucjasipcta? Sum ist'apjjeta, ucatsti suma mank'anac mank'apjjäta, sinti suma mank'anac mank'apjjäta.\nNayan ucar jutapjjam, ucatsti ist'apjjeta, ist'apjjeta, ucatsti jacapjjätawa. Nayaw jumanacampejj wiñay arust'äwi lurä, uqhamat phokharaquï cuntejj mä uru Davidarojj munasiñampi arscta ucjja.\nNayaw juparojj marcanacataquejj testigot uscta, marcanacataquejja mä jilïri yatichiriraqui.\nJan uñt'at marcanacaruw jumajj jawsäta; cawquïri marcanacatejj jan uñt'apcäyätam ucanacaw juman ucarojj jalanipjjani, naya juman Tatituma, Israelan Kollana Diosapa, jumaru jach'añchatajj laycu.\n“Tatitur thaktapjjam jicjjatañjamäquipana, jac'ancquipan jawsapjjam.\nKhoru jakejj sarnakäwipjja apanucpan, ñankha amtañan jakesti amtañanacapjja apanucpan; Tatitun ucar cuttanjjapjjam, jupasti jumanacatjja qhuyapayasipjjätamwa; Diosasar maqhatjjapjjam, jupasti perdonañataquejj janc'aquiwa.\nNayan amtatanacajjasti janiw jumanacan amtatanacamjamäquiti, luräwinacajjas janiraquiw jumanacan luräwinacamjamäquiti.” Tatituw uqhamjja arsu.\n“Cunjämatejj alajjpachajj acapachat wali altonquejja, uqhamaraquiw amtatanacajjasa, luräwinacajjasa, jumanacan amtatanacamatsa, luräwinacamat sipansa wali altoraquiwa.” Tatituw ucjja arsu.\n“Cunjämatejj jallus, qhunus alajjpachat sarakanejja, janiraqui cutcatcjjeti, jan ucasti orakeruw chullunti, orakjja suma jasa tucuyi alinacsa mistuyaniraqui, jathas achuraqui yapuchañataquejja, t'ant'as mank'añataquejj utjaraqui,\nuqhamaraquiw lacajjat mistquis uca arunacajja, janiw nayan ucarojj ch'usaqui jan cun lurasajj cuttancaniti, jan ucasti cuntejj nayajj muncta ucwa luri, cuntejj nayajj siscta ucwa phokharaqui.\n“Jumanacajj ucatjja cusisitaw mistunjjapjjäta, marcamarusti sumaquiw cuttawayjjapjjaraquïta. Jumanacar uñjasinsti montenacasa, kollunacasa cusisiñat k'ochupjjani, pampanquiri kokanacasti amparanacapwa t'ajjllisipjjaraquini.\nCh'aphi alinac lantisti pinonacaw alipjjaraquini, athapillunac lantisti suma pankaranacaw jilapjjaraquini; ucaw Tatitun sutipjja jach'ar aptani, ucasti wiñayataqui khanañchäwiraquïniwa, janiw t'unjatäcaraquiniti.”


Sarnaqäwi: Amuytʼasir jaqenakampi sarnaqañaw yanaptʼawayitu | William Samuelson\n¿Kuna arutsa liytʼäta? Afrikáans Albanés Alemán Amárico Armenio Australia markan amparamp parlirinakataki Aymara Azerí Azerí (alfabeto cirílico) Bashkir Bassa (Camerún) Becol Bengalí Birmano Boulou Búlgaro Catalán Cebuano Checo Chichewa Chino Tradicional Chino mandarín (simplificado) Chitonga Chuvash Cibemba Cingalés Citonga Congo Coreano Criollo haitiano Croata Dangme Danés Digor Diula Duala Efik Embunda Endebele Endonga Enzema Eslovaco Esloveno Español Estonio Ewé Finlandés Fiyiano Fon Francés Ga Galés Georgiano Griego Guaraní Gujarati Gun Hausa Hebreo Hiligaynon Hindi Hiri motu Holandés Húngaro Ibanag Ibo Ilocano India markan amparamp parlirinakataki Indonesio Inglés Islandés Isoko Italiano Japonés Kabiye Kannada Kaonde Kikamba Kikuyu Kiluba Kiniaruanda Kirguís Kiribatiano Kirundi Kisonge Kurdo Kurdo (alfabeto latino) Kurdo kurmanyí del Cáucaso Kwangalí Kwanyama Letón Lingala Lituano Luganda Lunda Luo Luvale Macedonio Malayo Malayálam Malgache Mambue-Lungu Maratí Maya Mingreliano Mongol Moré Motu Ndebele (Zimbabue) Nepalés Noruego Okpe Oromo Osético Otetela Pangasinán Panjabí Papiamento (Curazao) Persa Pidgin camerunés Pidgin de las islas Salomón Pidgin nigeriano Polaco Portugués de Brasil Quechua boliviano Rumano Ruso Samoano Sango Sepedi Serbio (Alfabeto cirílico) Serbio (alfabeto latino) Sesoto de Lesoto Sesoto de Sudáfrica Shona Sidama Silozi Sranangtongo Suajili Suati Sueco Swajili (Congo) Tagalo Tai Tamil Tayik Telugu Tetun Dili Tigriña Tivo Tok pisin Tongano Tshiluba Tsonga Tsotsil Tsuana Tumbuka Turco Turcomano Tuvaluano Twi Tártaro Ucraniano Uhobo Uzbeko Vendal Vietnamita Waray-Waray Wolaita Xhosa Yao Yoruba Zandé Zapoteco (Istmo) Zulú Árabe Ñanya\nAmuytʼasir jaqenakampi sarnaqañaw yanaptʼawayitu\nWilliam Samuelson jilatan arsutaparjama\nMÄ THAYA alwajja Brookings (Dakota del Sur, Estados Unidos) markankasipkayätwa, chʼuchʼu thayaw thaytʼanirakïna. Niyaw thaya tiempojj qalltani sasaw sayäta. Uka urojja uywa uta manqhan mä qhawqhanimpi saytʼatäsipkayätwa, uka cheqajj wali thayänwa. Cheqas, uywanakar uma churañatak mä jiskʼa estanque jakʼankasipkayätwa. Kunatsa ukankasipkayäta uk amuytʼapjjañamatakejj jakäwijat mä jukʼa parltʼapjjäma.\nAlfred tiojampi tatajampi.\nMarzo 7, 1936 maranwa nasta, pusi wawanakäpjjtwa, nayaw sullkäta. Dakota del Sur markanwa yapuchasina, uywanak uñjasina familiajamp jakapjjayäta. Jila partejj yapumpis sarnaqapkchiyätjja, ukajj janiw nanakatakejj nayrankkänti. Tatajampi mamajampejja, 1934 maranwa Jehová Diosan Testigopjam bautisasipjjatayna. Ukatwa Diosan munañap lurañatak chʼamachasipjjäna. Clarence tatajasa, Alfred tiojasa, Conde (Dakota del Sur) markankir mä jiskʼa tamanwa jilïr irpirinakan sarayiripat servipjjäna, nayrajj siervos de compañía satäpjjänwa.\nTantachäwirusa, Diosan Reinopata utat uta yatiyiris familiajamp sarapjjapunirïtwa. Tatajampi mamajampiw jiskʼatpach yatichawayapjjetu, jupanakar uñjasas yateqawayapjjaraktwa, ukaw wal yanaptʼawayapjjetu. Dorothy kullakajampejj sojjta maraniw Diosan arunakap yatiyañ qalltapjjta. 1943 maranwa Diosan Arunakap Yatiyañatak Escuela sat tantachäwin arstʼañatak qellqayasiyäta, uka mara nayrakiw uka escuelajj tantachäwin apasiñ qalltäna.\nPrecursorat sirvta, 1952 marana.\nJachʼa tantachäwinakar sarapjjapunirïtwa. 1949 maranjja, Sioux Falls (Dakota del Sur) markanwa Grant Suiter jilatajj mä jachʼa tantachäwin arstʼäna. Uka arstʼäwin pʼeqeñchäwip amtasisktwa, “Amuyktan ukat sipansa, akapachan tukusiñapajj jukʼamp jakʼankiwa” satänwa. Jilatajja, bautisat taqe jilat kullakanakaw Diosan Reinopat yatiyañatak chʼamachasipjjañapa, ukaw aka tiempon jukʼamp wakiskirejja sasaw säna. Uka arunakaw jutïri jachʼa tantachäwin bautisasiñ amtañatakejj yanaptʼawayitu. Kunjamtï qalltan sapkayäsmajja, uywanakar churañ mä utanwa bautisasiñatak suyaskayäta. Brookings markan noviembre 12, 1949 maranwa, uywanakar churañatak fierrot lurata mä jiskʼa estanquen pusinejj bautisasipjjta.\nBautisasisinjja, precursorat serviñwa amtayäta. 15 maraniw enero 1, 1952 maran precursorat serviñ qalltawayta. Bibliajj akham siwa: “Suma yatiñan jaqenakamp chika sarnaqerejja, suma yatiñanirakïniwa” sasa (Pro. 13:20). Ukham yatiñan jilatanakaw yanaptʼawayapjjetu. Jupanakat maynejj 60 marani Julius tiojawa, jupampiw precursorat servipjjayäta. Nayat wali jilïrïkchïnsa, wali kusisitaw Diosan arunakap yatiyir sarapjjerïta. Tiempompejj tiojan experienciapat wal yateqawayta. Mä qawqha tiempotjja, Dorothy kullakajas precursorat serviñwa qalltarakïna.\nTAMANAK TUMPTʼIRINAKAW YANAPTʼAWAYAPJJETU\nWaynitükayäta ukhajja, awk taykajajj tamanak tumptʼiri jilatampiru esposapampirojj utar jutapjjañapatakejj invittʼapjjapunirïnwa. Ukhamatwa Jesse Cantwell jilatampi Lynn esposapampejj wal yanaptʼawayapjjetu. Precursorjam serviñ qalltañatakis yanaptʼawäpjjarakituwa. Cheqas Diosan markapan kunanaksa lurirista uk amtañatakis jupanakaw wal yanaptʼawayapjjetu. Awisajja, utaj jakʼanakan yaqha tamanakar visitapkäna ukhajja, jupanakamp chika yatiyir sarañatakiw invitapjjerïtu. Jupanakampi ukham sarañajj wali sumapunïnwa.\nQhepatjja Bud Miller jilatampi Joan kullakampiw tamanak tumptʼirjamajj jutapjjarakïna. Nayajj 18 maranëjjayätwa, cuartelar sarañas waktʼjjarakitänwa. Cuartelar sarapjjañapataki ajllirinakajja, nayaruw ajllipjjetäna. Ukajj akapachar jan mitisipjjamti sasin Jesusajj yatichkäna ukarjam jan walïtapwa amuytʼirïta. Nayajj Diosan Reinopatwa yatiyañ munayäta (Juan 15:19). Ukatwa cuartelar sarañatak ajllitäñat sipansa, religionar sariri jaqjam ajllitäñ mayirïta.\nCuartelar saririnakar ajllipki ukanakamp parlir nayamp sarañäni sasaw Miller jilatajj sitäna, ukatwa wal kusisiyäta. Jupajj jan ajjsartʼiri jilatänwa. Diosar taqe chuyma serviri jilatar nayamp chika uñjasajj jan ajjsartʼasaw parltʼirïta. Ukatsti 1954 maranwa Diosan arunakap yatiyirjam ajllipjjetäna. Ukaw Diosan markapan yaqha luräwinak katoqañatak yanaptʼawayitu.\nMachaq betelitäskayäta ukhaw mä carro jakʼan saytʼatäskta.\nUka tiemponwa Betelar invittʼapjjetäna. Staten Island (Nueva York) markankir Haciendas Watchtower ukanwa kimsa marajj serviwayta. Ukan yanaptʼañajj wali sumänwa, ukanwa ‘suma yatiñan jaqenakampi’ chikajj trabajiyäta.\nBETELANWA DIOSAR SIRVTA\nFranz jilatampiw WBBR radio jakʼankasipkta.\nWBBR radiojj Staten Island sat haciendankänwa. Ukjja Jehová Diosan Testigonakapaw 1924 marat 1957 marakamajj sarayapjjäna. Uka haciendanjja 15 jan ukajj 20 betelitanakaw trabajipjjäna, jila partejj jan experienciani wayna tawaqöpjjayätwa. Ukhamäkchïnsa, alajjpachar sarañataki ajllita ukhamarak chuymankipstata Eldon Woodworth jilataw nanakampejj trabajïna, jupajj wali amuytʼasir jilatänwa. Mä awkjamaw Diosar serviñan yanaptʼapjjetäna. Mayninakan pantjasitanakap uñjasajja, Woodworth jilatajj aka arunakwa arsuri: ‘Pantjasir jaqenakas yanaptʼapkchejja, kunanaktï Jehová Diosajj lurawayki uk uñjañajj wali muspharkañawa’ sasa.\nHarry Peterson jilatajj taqe chuymaw yatiyirïna.\nFrederick W. Franz jilatajj nanakampiw haciendan trabajirakïna. Jupajj wali yatiñanïnwa, Bibliatsa sum yatïna, ukaw wal yanaptʼawayapjjetu. Sapa maynitwa llakisïna. Harry Peterson jilataw nanakatak phayirïna, Papargyropoulos apellidopat sañat sipansa Peterson sañaw facilakïna. Uka jilatajj ajllitarakïnwa, taqe chuymaw Diosan arunakap yatiyirïna. Peterson jilatajj Betelan wal trabajtʼirïna, yatiyiris sarapunirïnwa. Phajjsin walja revistanakwa jaqenakar churirïna. Bibliat suma yatjjattʼatänwa, jisktʼanakajarus sum qhanañchtʼapjjerïtu.\nAMUYTʼASIR KULLAKANAKAT YATEQTA\nKunanaktï haciendan achuyapkayäta ukanakjja, sum wakichtʼasaw Betelar apayapjjerïta. Sapa marajja, frutanaka ukhamarak verduranakwa 45.000 frasconakar uchasin Betelar apayapjjerïta. Ukanjja, Etta Huth kullakampiw trabajiyäta, apayañatakejj kunjamsa wakichtʼasiñapa ukanak sum yatïna. Betelar apayañatak wakichapkayäta ukhajja, hacienda jakʼanakan jakiri walja kullakanakaw yanaptʼirejj jutapjjeri, Etta kullakaw sapa maynirojj trabajonak churirïna. Uka kullakajj walsa yanaptʼkchïnjja, hacienda sarayiri jilatanakarojj wali respetompiw uñjirïna. Diosan markap sarayiri jilatanakar wali respetompi uñjañ wakisitapwa jupat yateqawayta.\nAngela esposajampiw Etta Huth kullakampïsipkta.\nAngela Romano tawaq kullakajja, Betelar apayañatak wakichapkayäta ukan yanaptʼañatakiw jutarakïna. Etta kullakaw juparojj Bibliat yatichatayna. Ukhamatwa amuytʼasir yaqha kullakarojj Betelan uñtʼawayta. Angela kullakampejj abril, 1958 maranwa casarasta, jupampiw 58 maranak jakawayta, Diosan markapansa kunayman toqet yanaptʼawayapjjta. Jupajj taqe chuymapuniw Jehová Diosar servïna, ukaw matrimoniojan yanaptʼawayapjjetu. Kuna jan walinakan uñjaskasasa esposajarojj wal confiyta.\nTAMANAK TUMPTʼIRITA, UKHAMARAK MISIONEROT SERVIPJJTA\nWBBR radiojj 1957 maran aljasjjäna ukhajja, Brooklyn markankir Betelanwa mä qawqha tiempojj yanaptʼawayta. Qhepatjja, Angelampi casarasisaw Betelat mistjjta. Niya kimsa maraw Staten Island markan precursorat servipjjayäta. WBBR radio alirimpiw uka pachpan llätunka maranak trabajiwayta, ukasti WPOW satäjjänwa.\nDiosan markapan yanaptʼajj munaski ukan yanaptʼañatakejja, Angelampejj jan walja cosasanakanïñwa amtapjjayäta. Ukhamatwa 1961 mara qalltajj Falls City (Nebraska) markan precursor especialat serviñatak invittʼapjjetäna. Uka markar sarañatak wakichtʼasisipkayäta ukhaw Jilïr Irpirinakataki ukat Taman Yanapirinakapatak Escuelar sarañatak invittʼapjjetäna, nayrajja uka escuelajj mä phajjsiw South Lansing (Nueva York) markan apasirïna. Uka escuelan wal yateqawayapjjta, Nebraska markan yanaptʼañatakejj ukarjamaw lurañäni sapjjerïtwa. Ukampis Camboya markaruw misionerot khitapjjetäna. Asia cheqan Inti jalsut aynach (sudeste) toqenjja, machaqat suma lugaranak uñjañasa, istʼañasa, muktʼañasa wali sumänwa. Diosan arunakap uka cheqanakan yatiyasajj wal kusisipjjayäta.\nUkampis servipkayäta ukanjja, política toqet janiw nayrjamäjjänti, ukatwa Vietnam del Sur toqer misionerot sarjjapjjayäta. Ukan pä mara servisipkayäta ukhaw wal usuntayäta, ukatwa markajar kuttʼanipjjta. Wasitampi Diosar serviñ qalltañatakejja, tiempow munasïna.\nAngela esposajampejj televisionan mä entrevistan mistuñampïsipktwa, 1975 marana.\nMarzo, 1965 maranwa tamanak tumptʼirjamajj wasitat serviñ qalltta. 33 maranakaw esposajampejj tamanak tumptʼirjama, tamanak tumptʼirinakan uñjiripjamajj serviwayapjjta, jachʼa tantachäwinakansa yanaptʼawayapjjaraktwa. Kimsa uru jachʼa tantachäwinak wal suyirïta, ukatwa taqe chuymajj ukan yanaptʼirïta. Walja maraw Nueva York markan servipjjayäta, kimsa uru jachʼa tantachäwinakat jila partejj Estadio de los Yankees ukanwa apasïna.\nBETELARUW KUTʼTA UKATSTI ESCUELANAKAN YATICHTA\nDiosar sapürunjam serviri mayni cristianonakjamarakiw esposajampejj kusiskaña luräwinak katoqawayapjjta. Amuytʼañataki, 1995 maranjja, Escuela de Entrenamiento Ministerial ukan yatichañatakiw invittʼapjjetu. Kimsa mara qhepatjja, Betelan serviñatakiw invitapjjetu. 40 maranak nayrajj Diosar jukʼamp serviñ qalltapkayäta ukar kuttʼasajj wal kusisipjjayäta. Mä tiempojja, Departamento de Servicio ukan yanaptʼayäta, Diosan markapan apaski uka escuelanakansa yatichirjamaw yanaptʼawayarakta. 2007 maranjja, kawkïr escuelanakatï Betelan apaskäna ukjja Departamento de Escuelas Teocráticas ukan uñjañapatakiw Oraqpachan Jilïr Irpirinakajj amtapjjäna, uka departamento sarayirjamaw mä qawqha marajj yanaptʼawayta.\nDiosan markapan apaski uka escuelanakanjja, aka maranakanakwa jukʼamp cambionakajj uñjasiwayi. Jilïr Irpirinakatak Escuelajj 2008 maratwa apasiñ qalltawayi. Patterson ukhamarak Brooklyn markanjja, 12.000 jilïr irpirinakat jilaniw pä maran uka escuelar sarawayapjje. Uka escuelanakajj experienciani jilatanakan yanaptʼapampiw yaqha markanakan apasiwayaraki. 2010 maranjja, Escuela de Entrenamiento Ministerial ukajja, Soltero Jilatanakan Bibliat Yatjjatapjjañapatak Escuela sasin uñtʼatäjjänwa. Ukatsti Cristiano Matrimonionakan Bibliat Yatjjatapjjañapatak Escuelaw apasiñ qalltarakïna.\nSeptiembre, 2014 marat qalltasaw uka pä escuelajj mayachasiwayi, uka escuelajj Diosan Reinopat Yatiyirinakataki Escuela satäjjewa. Uka marat jichhakamajja, casadonaka, soltero jilat kullakanakaw uka escuelar sarapjje. Walja sucursalanakan uka escuela apasiskatap yatisajja, jilat kullakanakajj wal kusisipjje. Bibliat yatjjatañatak yanaptʼir escuelanakajj waljaniruw yanaptʼawayi, yateqerinakar uñjasasti wal kusista.\nBautisaskta ukat jichhakamajja, amuytʼasiri jilat kullakanakat waljaniw yanaptʼawäpjjetu, ukatwa Jehová Diosar wal yuspärta. Jupanakajj nayat jilïrïpjjänwa, janiw nayjam costumbrenïpkänti, ukampis Diosarojj taqe chuymaw servipjjäna. Jehová Diosar wal munasipjjatapas qhanaw luratanakapan uñjasïna. Jehová Diosan markapanjja, amuytʼasiri jilat kullakanakajj waljaw utji, jupanakaw yanaptʼapjjestaspa. Nayarojj ukhamwa yanaptʼawäpjjetu.\nKunayman markanakat jutiri yateqerinakar uñjasajj wal kusista.


Génesis 28 QA97 - Isaacasti ucapachajj Jacobor - Bible Search\n1Isaacasti ucapachajj Jacobor jawsasinjja bendicïnwa, ucatsti saraquïnwa: “Janipun aca Canaán oraken jaquir warminacampi casarasimti. 2Padan-aram sata oraker sarjjam Betuel achachilaman utaparu, ucansti Labán tioman mä phuchapampi casarasim. 3Take ch'amani Diosaw jumaru bendicïtam, wawanacamsa waljaniru tucuyaracpan, uqhamat jumatjja walja marcanaca mistuñapataqui. 4Cuntejj Abraham awquisaru arsuwaycän uca bendicionanacsa jumaru, uqhamarac wawanacamaru churpan, aca orakena, cawqhantejj jichhajj sarir jakjama jacasctan ucat dueñöpjjañapataqui, Dios quipcaraquiw uqham sasajj Abrahamarojj arsuwayi” sasa.\n5Uqhamasti Isaacajj Jacoborojj Padan-aram tokeruw qhitjjäna. Jacobosti Labanan utaparuw purïna, jupasti Betuel jaken yokapänwa, arameo jake, Rebecan jilapa, cawquïritejj Jacobompina, Esaumpina taycapäcaraqui ucana.\n6Esausti sumwa uñjäna cunjämsa Isaac awquipajj Jacoborojj bendicïna, uqhamarac Padan-aram sat tokeru qhitjjäna, ucan casarasiñapataqui ucanacjja. Uqhamaraquiwa suma amuyäna, awquipajj Jacobor bendicisinjja, saraquitaynawa: “Janipun aca Canaán orakenquir warminacampi casarasimti” sasa. 7Jacobosti cunjämtejj awquipan, taycapan qhitata Padan-aram uca tokeru sarjjän ucsa sumwa amuyänjja. 8Uqhamatwa Esaojj amuyasiraquïna awquipataquejj uca Canaán tokenquir warminacajj jan walïtapa. 9Ucatwa Ismaelan ucar sari, uca Ismaelasti Abrahaman wawapänwa, ucasti Mahalat sat phuchapwa irptasini warmipataqui, ucasti Nebaiotan cullacapänwa, Esaunsti pani cananea warminacapajj utjascaraquïnwa.\nDiosajj Betel chekanwa Jacobor uñsti\n10Jacobojj Beerseba chekat mistuwayasinjja Harán toker sarquis uca thaquinjamwa sarjjäna. 11Mä chekaru purt'asinsti, ucqharuw waquicht'asïna uca arumajj ucan ict'añataqui, intisti jalantjjaraquïnwa. Mä kala ch'ijmt'asi ucatsti ucanwa icnokjjäna. 12Ucansti mä samca samcasïna, uca samcansti mä escalera uñjäna aca oraketa alajjpachcama maqhatasquiri, uca escaleranjamsti Diosan angelanacapaw maqhatasipcäna, sarakasipcaraquïna. 13Uqhamarus uñjaraquïnwa Tatitojj ucan jupa jac'ana sayt'atäsquiri, aqham sasa: “Nayätwa Tatitojja, Abraham achachilaman Diosapajja, uqhamaraqui Isaac awquiman Diosapa. Jumampiru, wawanacamampiruw cawqhantejj ict'atäcta uca orake churä. 14Wawanacamasti lak'a polvor uñtata sinti waljapunïniwa, ucatsti amstaru, aynacharu, inti jalanta tokeru, inti jalsu tokeruw saratatapjjaraquini, aca oraken take familianacasti juma toke, uqhamarac wawanacam tokew bendición catokapjjani. 15Nayaw jumampïscta, cawquirutejj sarcät ucan imascapunïmawa, ucatsti uca pachpa orakeruw cuttayaniraquïma. Janipuniw antutcämati jan arsutajjar phokhasajja” sasa.\n16Cunapachatejj Jacobojj samcat sartjjän ucqhasti, amuyaraquïnwa: “Chekpachapuniw Tatitojj aca chekancascpacha, nayasti janiw ucjja yatcayätti” sasa. 17Wal ajjsaräna, ucatsti saraquïnwa: “Aca chekajj wali ajjsarcañawa. Acanquiwa Diosan utapajja, ¡alajjpachan puncupawa!” sasa.\n18Khepärmanthi alwasti Jacobojj wali alwat sartasi, ucatsti cawquïri kaltejj ch'ijmt'ascatayna ucwa sayt'ayi mä pilaräcaspas uqhama, ucatsti aceitempi warjjatasinwa Diosar loktata tucuyaraquïna. 19Uca chekansti nayrajj mä marcaw utjatayna, ucasti khana marca satänwa, ucampis Jacobojj uca marcan sutipjja trocänwa Betel sutimpi.\n20Ucansti Jacobojj aca arsüwi arsu: “Diosatejj nayampïni, uqhamarac aca saräwinsa yanaparaquitani, mank'añsa, issa churaraquitani, 21awquejjan utaparus sumaquirac cuttayjjetani, ucapachasti jupajj chekpachansa Diosajjäniwa. 22Aca kala acqhar mä pilarar uñtata sayt'aycta ucasti Diosan utapäniwa. Dios Tata, cuntejj churquitäta ucatsti sapa tuncat maya churapunïmawa” sasa.


2 Crónicas 15 - Holy Bible [Aymara Bible 1997] - (2Cró 15)\nObed chachan Azarías yokapasti, Diosan ajayupanïnwa,\njupasti Asa reyiru jicjjatiriw saräna, aqham sasa: “¡Jumajj Asa ist'ita, uqhamarac Judá, Benjamín ucanacanquiri jakenaca! Tatitusti jumanacampïsquiwa, jumanacatejj jupampïpjjäta ucajja. Jumanacatejj jupar thakapjjät ucajja, jicjjatapjjätawa, ucampis jumanacatejj jupar apanucupjjätajja, jupajj jumanacarojj apanucupjjaraquïtamwa.\nIsrael marcasti walja maranacawa jan cheka Diosanïcjjänti, yatichañapataquisa jan sacerdoteniraqui, uqhamarac Dios toketsa jan yatichataraqui.\nUcampis jan walt'añanacapa taypinjja marcajja Tatituruwa wasitat cutt'jjapjjäna Israelan Diosaparu, jupanacasti thaktapjjänwa, Tatitusti jicjjatayasiraquïnwa.\nQhä pachanacansti janiw qhititaquis samarañajj utjcänti, jan ucasti walja t'akhesiñanacawa utjäna take marcanacanquiri jakenacataqui.\nJach'a marcanacasa, jisc'a marcanacasa, maynit maynicamawa tucjasipjjäna, Tatitojj cunaymani t'akhesiñanacampi ajjsarayatap laycu.\nUcampis jumanacajj jan ajjsarirïpjjamti, ucatsti janiraqui mayjt'asipjjamti, luratanacamatsti catokapjjätawa” sasa.\nCunapachatï Asajj profetan aca yatiyäwipa ist'äna ucqhajja, ch'amachasïnwa, ucatsti tucjayänwa ajjtcaña diosanacaru, Judá, uqhamarac Benjamín take uca orakenacata, Efraín kollun marcanaca catuntapcäna ucanacatsa, Tatitun templo nayrakatapanccäna uca Tatitun altarapjja asquichayaraquïnwa.\nUcatsti tantachänwa Judá, uqhamarac Benjamín ucanquir take jakenacaru, uqhamarac jupanac taypiru Efraín, Manasés, Simeón ucanacat jutapcäna uca jakenacarusa, Israelanquirinacatjja waljaninacawa Asa reyiru jakcatjjapjjäna, Tatit Diosapajj jupampïtap uñjasina.\nTantacht'asipjjänwa Jerusalén marcana, cunapachatï Asajj tunca pheskani mara apnakascäna quimsa phajjsi sarakataru ucqha.\nUcatjja uca urunjja Tatitur sacrificionac loktapjjäna uñisirinacapat aparanipcäna ucanacata pakallk pataca orko vacanaca, uqhamarac pakallk waranka ovejanacaraqui.\nUcatsti take chuymaw arsupjjaraquïna take chuymampi Tatitur thaktaña, nayra awquinacapan Diosaparu.\nUcatsti arsupjjaraquïnwa qhititejja Israelan Tatit Diosaparu jan thaktañ muncani ucajja jiwayatäñampi juchañchatäñapa, jach'äpansa, jisc'äpansa, chachäpansa, warmïpansa.\nJupanacasti jach'atwa Tatitutac juramento lurapjjäna, uqhamarac cusisita arnakasiñanacampi, trompetanacana, pututunacana phust'asitanacapampi.\nTake Judá orakenquir jakenacaw cusisipjjäna take chuyma juramento lurapjjatanacapata, jupanacasti take chuymawa Tatitur thaktapjjäna, Tatitusti jupanacampejja jicjjatayasiraquïnwa, ucatsti Tatitojj jac'anquir take marcanacampejja suman sarnakañwa churäna.\nUcjjarusti Asa reyejj Maaca sat awichapatjja apakayänwa reinanacan taycapa sat sutipa, jupajj Asera diosan mä lantipa lurayatap laycu. Asa reyisti uca idoljja jisc'a jisc'wa t'unjayäna, ucatsti Cedrón jawiranwa phuchcatayäna.\nIsrael marcanjja janis yakha diosanacan santuarionacapajj takpach apanucutäcchïna ucasa, Asa reyejj take chuymaw Tatitur arcäna.\nDiosan temploparojja uchayänwa take korinaca, kollkenaca jupasa, awquipasa Tatitur loktapcäna ucanaca.\nUcatjja janiw guerrajj utjcänti Asa reyin quimsa tunca pheskani mara apnakcäna ucapachajja.\n2 Crónicas 15:18


Global Voices Aymarata » Vídeos: Tortillas, chapatis, t’ant’a uka manq’äwinakax uraq pachanx jilpachaw uñjasi · Global Voices Aymarata » Print\nJaqukipäw uñt'ayata/apkatata 20 Willka kuti phaxsi 2011 12:34 GMT 1\t · Qillqiri Juliana Rincón Parra (es) ukan jaqukipiri\tJordi Balcells, Victoria Tinta Quispe\nCategoria-naka: Asia del Sur, Asia Oriental, Europa Occidental, Latin America, Medio Oriente & Norte África, Colombia, Filipinas, Francia, India, México, Turquía, Venezuela, Arte y Cultura, Citizen Media, Comida, Ethnicity & Race\nPuto, pasteles de arroz al vapor de Filipinas.Highlimitzz ukat Flickr uksan jamuqanaka (CC-BY-2.0)\nNayraqatx Francia markankañaniwa, kawkhanti Vicent Talleu  t’ant’a luririx cruasanes uk lurki ukaru, chocolatit napolitanas ukatx pasta ukampiw wakt’ayi:\nIndia markanxa, t’alpha t’ant’a  ukax roti ukham uñt’atawa, chapati jan ukax parottas ukax jilapachaw manq’anakan chikancht’ata, kujams lurasi uk uñjañani. Akanx mä warmiruw uñjtan roti chapatis uk phayi  phayañ utapanxa, wakt’ayasa tava ukan phayasa,\nMaya videyunakax yaqha t’ant’a luririnakaruw uñt’ayi: urnu manqhana  parottas samanamp muytayasa  janir urnun qhathiyañ tukuykasa:\nAmérica Central ukch’pachanxa, tortilla de maíz  ukax aski manq’awa. Ukamprus jichha tortilla luratanakax alasitaspawa, yaqhip jaqinakax técnicas tradicionales ukankamp phayasisipkakiwa. Zacualtipán, Hidalgo (México) ukana, mä siglo de historia ukamp phayawi  ukaqu ñut’jañawa, masax mä qala patxan muljañawa metate, tortilar t’ajllinuqasa, ukat urnun lawanakmp phayaña:\nAka warmix tortillanak uñt’ayi  mä jisk’amp uñt’ayasa.\nTurquía markana, t’alpha t’ant’ax yufka  satawa. Aka vídiyux  mä jaqiruw masa muytayas jisk’a muruq’unakar tukuyas uñt’ayi\nFilipinas markana, puto  lurasa, mä pastel de arroz uk lurasa. Akax  coco lichimp arusat jak’ump wakt’ayañawa.\nUkatakax  harina corriente ukampiwa, panqueques estadounidenses uka masar uñtasitawa.\nColombiampit Venezuelampita, tunqu masax arepas uka lurañatakiwa, tortillanakat juk’amp thuruwa ukatx jisk’an jach’ani. Aka vídiy ppppAA Cali (Colombia) ukankir mayni arepa aljiriw uñt’ayi, Aka arepanakax callinakan mantikillamp maq’t’ata:\nBloguero culinario, chef John de Foodwishes.com  [en] ukax mallt’iwaarepas venezolanas  uk wakiykasa, khuchhi aychw rellint’i.\nURL to article: https://aym.globalvoices.org/2011/07/2256\n t’alpha t’ant’a: http://es.wikipedia.org/wiki/Chapati\n roti chapatis uk phayi: http://youtu.be/v1spo10nLnU\n urnu manqhana: http://youtu.be/sLDJiG1m4_U\n parottas samanamp muytayasa: http://youtu.be/1AbsFDVeQHc\n siglo de historia ukamp phayawi: http://youtu.be/f7PBe60C4GQ\n tortillanak uñt’ayi: http://youtu.be/bZIp4mQ2CWs


Global Voices Aymarata » China-x Anqaxankir Yatiyirinakar Jawillt’asaw “Medios de Comunicación” ukanakar Tuwi · Global Voices Aymarata » Print\nJaqukipäw uñt'ayata/apkatata 10 mara t'aqa phaxsi 2013 18:48 GMT 1\t · Qillqiri Abby Liu Jaqukipiri Elias Quispe Chura\nCategoria-naka: Asia Oriental, China, Citizen Media, Libertad de Expresión, Media & Journalism\nChina yatiyirinakan p'iqt'iripax  anqaxankirinakampitak akankir yatiyirinakampitakix mä kamachiw  utjan sasaw arsuwayi.\n2013 maran qasaw phaxsin 16 ur saraqataruw Prinsas Puwlikasyunas Rayrus Sinis ukat Tiliwisyunas apnaqirix mä yatiyäwin  istrikt kuntrulanak uñicht'äwayi , janïr mä ur mäkiptkipan “The New York Times” ukax piryurik yatiyäwit primyu Pulitzer apsutayna sasaw yatiyäna .\nUka uktuwr 2012 yatiyäwir kutt’ayasaxa, Chino jilïr irpirix New York Times ukaruw jark'antäna .\nUkjamarus Chino yatiyirinakar jawillt’asaxa, kamachinakax urkanisasyunakampir Internnet apnaqirinakampiruw jan walt’ayapxi, sañäni, microblogging-mp Sina Weibo-mpi, kawkirinakatï janiw puwlikasyunankapxirikiti.\nYatiyäwix China-n Xinhua istatal yatiyirinakan uñicht'ayatawa :\nAnqäxat jutir yatiyäwinak apnaqañatakix taqi yatiyirinakax janiw pirmisunipkiti. Jan pirmisun winiphisy thaqhañatakix piryuristanakamp editor-anakampix janiw Internet apnaqapkaspati; uka jan wali luratax kamachirjam juchanchatäniwa. Mä Weibo kwint qalltañatakixa, imphurmasyun ajinsyanakax awturiranakaruw nayraqat yatiyapxañapa, ukat awturisat yatiyäwimp jan wali yatiyäwimp uñicht’ayapxañapatakix jila kullakanakaruw ajllipxañapa.\nJilpachapinix yatiyäwinakax ajinsyas intirnasyunalis ukat jutapxi. “The Telegraph ” ukarjamaxa, anqäxat jutir yatiyäwinak jark’antatax China-n yatiyirinakaruw jan walt’ayatapakiti.\nYatiyäwix Internet-an Weibo apnaqirinakaruw jan wal lup’iyäna. Beijing-ankir “Qingdeng Xiaxiangmingbian” yatiyirix akjam qilqt'äna :\nJila kullakanakan walin jikxatasipxañapatakix “opinión pública” uk uñjañax wali askiwa, k’umiñax timukrasyawa, “uñch’ukisiñax inakich ukaxa, ukjamax jach’achasiñas inakispawa”. Chiqap tukuyäwix waljanit jutañapa, janiw mä jilïr irpirik ajllkaspati.\n“Lida Suibi” apnaqirix jiskt'asïnwa , yatiyirinakar amparat uñch’ukiyañax jaya pachatakipachaniti:\nKunas jan wali yatiyäwixa. Nayax chiqa yatiyäwimp k’ari yatiyäwimpikiw utji sakiristwa. Yatiyäwin amtapax kunatï chiqak uk uñicht’ayañawa, kawkiritï jila kullakanakatakix wakiskiriwa. China-n nayratpach chikat jila jan wali yatiyäwiw chiqjam uñstawayi. Arst’atanakampir yatiyäwimpir jark’antañax juk’a pachakiw utjaspa, ukampins jan munañ amtax janjakiw jaya pachatakikaniti.\nChino säwimpiw “Yun Mu” web apnaqirix ist'ayasïna :\nMaynit jilaw imantañ yant’i, maynit jilaw uñjata.\n“Ye LaodieaiLvse-x” sawkasisjamaw qilqt'i :\nCorea del Norte-ptañaniti.\nLiu Xiangqian yatiyirix China-n mä kamachiw yatiyirinakatak jan utjkiti sasaw säna :\n¡Kamachinakamp rijlamintunakampix maysar apanukutaw uñjasiwayapxi! ¡Internet-ax janis yatiykipasiñatak walikasp ukjamaw kamach taypin uñjasiwayi!\nURL to article: https://aym.globalvoices.org/2013/06/5899\n mä kamachiw: http://www.telegraph.co.uk/news/worldnews/asia/china/9999880/Chinese-journalists-banned-from-quoting-foreign-media.html\n sasaw säna: http://weibo.com/liuxiangqian2008


Génesis 16 QA97 - Sarai warmisti Abram chachapataquejj - Bible Search\nAgarampi Ismael wawapampi\n1Sarai warmisti Abram chachapataquejj janiw wawanïñ puedcänti, ucampisa mä egipcia esclavapaw utjaraquïna, Agar sata. 2Ucatwa Abramarojj saraquïna:\n—Uñjam, Tatitojj janiw wawa apayquituti, ucampisa achict'asmawa Agar esclavasampi mayachasiñamataqui, inach uqhamat jupa toke wawanacanïrista —sasa.\nAbramasti cuntejj Sarai warmipajj siscatayna ucjja phokhänwa, 3Ucatsti Sarai warmejj Egiptonquir Agar esclavaparusti Abramaruw irpcatäna warmipäñapataqui, ucasti lurasïnwa cunapachatejj jupanacajj Canaán oraken niya tunca mara jacjjapjjän ucapacha. 4Abramasti Agar warmimpiw mayachasjjäna, ucatsti Agarajj usur jakeptjjänwa, ucampisa cunapachatejj jupajj usur jakëjjatapa amuyasjjän ucqhajja Sarai warmirojj jisc'achañampiw uñj-jjäna. 5Ucatsti Sarai warmejj Abramarojj sänwa:\n—¡Jumaw juchanïtajj Agaran nayar jisc'achañapataquejja! Naya quicpaw juparojj warmimat chursma, jichhasti wawanëjjasinsti nayatsa juc'ampïcjjaspas uqhamwa amuyasjjejja. Tatituy sispan qhitis juchanïtan ucjja, jumati jan ucajj nayacha —sasa.\n6Abramasti warmiparojj saraquïnwa:\n—Acajjay esclavamajj amparamanquiwa, cuns munta uc jupampejj lurascaquim —sasa.\nSarai warmisti esclavaparojj sinti jan walpun uñj-jjäna, uqhamïpansti Agarajj jaltjjänwa. 7Ucampisa Tatitun mä angelapaw wasaranjja jupar jicjjatäna, Shur sisqui ucar sarañäquis uca thaqui jac'ana mä uma jalsu thiyana, 8ucatsti jisct'araquïnwa:\n—Agar, Sarai warmin esclavapa, ¿cawquitsa jutascta, cawquirus sararaquïta? —sasa.\n—Sarai uywirejjan utapat jaltanta —sasaw Agarajj saraquïna.\n9Tatitun angelapasti saraquïnwa:\n—Patronaman utaparu cuttam, ucatsti take cunansa jupar ist'araquim —sasa.\n10Ucjjarojj angelajj sascaquïnwa:\njaniraquiw qhitis jact'añ puedcaniti.\n11Usur jakëtawa, ucatsti mä yokall wawa wawachasiraquïta,\nIsmael sasaw suticharaquïta,\nTatitojj t'akhesitam ist'atap laycu.\n12Jupasti pampanquir jan jac'caya caballjamäniwa,\ntakenimpiw nuwasiraquini, takenis jupa contraraquïniwa;\nucampisa jupajj sumapuniw utt'asini utapanjja,\njilanacapajj janis munascpan ucasa” sasa.\n13Cunjämatejj Agarajj Tatitumpi parlataynajja, “Uñjiri Dios” sasaw sutichäna, saraquïnwa: “Diosaw nayarojj uñjasquitu, jichhas jacascaractwa” sasa. 14Ucatwa uca phuch'usa: “Jaquirina, uqhamarac uñjirina phuch'upa” satajja. Uca phuch'usti Cades, uqhamarac Bered taypinquiwa.\n15Agarasti Abramataquejj mä yokall wawa wawachasi, Abramasti “Ismael” sasaw suticharaquïna. 16Abramasti quimsakallko tunca sojjtani maranïnwa Ismaelajj nascän ucqhajja.


Suma chuymanïña: espíritu santon achupa\n¿Kuna arutsa liytʼäta? Acholi Afrikáans Akha Albanés Alemán Alemán bajo Altaico Aluro Amis Amárico Angola markan amparamp parlirinakataki Armenio Aucano Aymara Ayá Azerí Azerí (alfabeto cirílico) Bashkir Bassa (Camerún) Batak simalunguno Batako karo Batako toba Baulé Becol Bengalí Biak Birmano Bislama Boulou Búlgaro Caboverdés Cakchiquel occidental Camboyano Catalán Cebuano Chabacano Changana (Mozambique) Checo Chichewa Chino Tradicional Chino cantonés (simplificado) Chino cantonés (tradicional) Chino mandarín (simplificado) Chitonga Chitonga de Zimbabue Chokue Chol Chopi Chuabo Chuukés Chuvash Cibemba Cingalés Citonga Colombia markan amparamp parlirinakataki Congo Coreano Criollo de las Seychelles Criollo guadalupeño Criollo haitiano Criollo inglés de Belice Criollo mauriciano Croata Cuba markan amparamp parlirinakataki Damara Dangme Danés Dayak Digor Diula Duala Ecuador markan amparamp parlirinakataki Edo Efik Embunda Endebele Endonga Endáu Enzema Eslovaco Esloveno España markan amparamp parlirinakataki Español Estados Unidos markan amparamp parlirinakataki Estonio Ewé Finlandés Fiyiano Fon Francés Ga Galés Garífuna Georgiano Gitonga Griego Groenlandés Guaraní Gujarati Gun Hausa Hebreo Herero Hiligaynon Hindi Hiri motu Hmong (blanco) Holandés Húngaro Iban Ibanag Ibinda Ibo Ilocano Indonesio Inglés Ishan Islandés Isoko Italia markan amparamp parlirinakataki Italiano Japonés Javanés Kabiye Kachin Kannada Kaonde Kayin sgaw Kazajo Kazajo (alfabeto árabe Kekchí Kikamba Kikongo Kikuyu Kiluba Kimbundu Kiniaruanda Kipende Kirguís Kiribatiano Kirundi Kisi Kisonge Krío Kurdo Kurdo (alfabeto latino) Kurdo kurmanyí del Cáucaso Kwangalí Kwanyama Kyangonde Lahu Lao Letón Lhukonzo Lifu Lingala Lituano Lomue Luganda Lunda Luo Luvale Macedonio Macua Makua-meeto Malayo Malayálam Malgache Maltés Mam Mambue-Lungu Mapudungún Maratí Marshalés Maya Mazateco de Huautla Mingreliano Mixe del norte Mixteco (Guerrero) Mizo Mongol Moré Motu México markan amparamp parlirinakataki Navajo Ndebele (Zimbabue) Nepalés Ngäbere (o guaymí) Nias Niueano Noruego Nyaneka Nyungwe Náhuatl (Centro) Náhuatl (Guerrero) Náhuatl (Huasteca) Náhuatl (norte de puebla) Okpe Oromo Osético Otetela Palauano Panamá markan amparamp parlirinakataki Pangasinán Panjabí Papiamento (Curazao) Persa Pidgin (oeste de África) Pidgin de las islas Salomón Polaco Polonia markan amparamp parlirinakataki Ponapés Portugués de Brasil Portugués europeo Purépecha Quebec markan amparamp parlirinakataki Quechua (Ancash) Quechua (Ayacucho) Quechua (Cuzco) Quechua boliviano Quichua de Chimborazo Quichua de Imbabura Rarotongués Romaní (Macedonia) Romaní de Macedonia (alfabeto cirílico) Romaní de Serbia Romaní del sur de Grecia Ronga Rumano Runyankore Ruso Rutoro Samoano Sango Saramacano Sena Sepedi Sepulana Serbio (Alfabeto cirílico) Serbio (alfabeto latino) Sesoto de Lesoto Sesoto de Sudáfrica Shona Sidama Silozi Sranangtongo Suajili Suati Sudáfrica markan amparamp parlirinakataki Sueco Sundanés Swajili (Congo) Tagalo Tahitiano Tai Tamil Tayik Telugu Tetun Dili Tigriña Tivo Tlapaneco Tojolabal Tok pisin Tongano Totonaco Tseltal Tshiluba Tsonga Tsotsil Tsuana Tumbuka Turco Turcomano Tuvaluano Twi Tártaro Ucraniano Uhobo Uigur (alfabeto cirílico) Uigur (alfabeto árabe) Umbundú Urdu Uruund Uzbeko Uzbeko (alfabeto latino) Vendal Venezuela markan amparamp parlirinakataki Vietnamita Wallisiano Waray-Waray Wayuunaiki Wolaita Xhosa Xitshwa Yao Yapés Yoruba Zandé Zapoteco (Istmo) Zulú chin haka chin haka Chin haka sanguir Árabe Ñanya Ñemba\nMUNAÑASAMPI JAN APNAQAYASIÑA\nTAQENIW suma chuymanita, taqe kuns cheqaparjam uñjirita uñtʼayasiñ muntanjja. Ukampis ukajj janiw jichhürunakan faciläkiti. ¿Kunatsa? Walja jaqenakaw ‘kunatï walïki ukar uñisipjje’ (2 Tim. 3:3). Jupanakajj kunatï walïki jan walïkaraki ukjja, amuyuparjamakiw amtapjje, ‘kunatï jan walïki ukarojj “waliw” sapjjewa, walïki ukarusti “janiw walïkiti” sapjjarakiwa’ (Is. 5:20). Kunatï jakañ vidan paskistu ukas janiw suma chuymanïñatak yanaptʼkistuti, pantjasir jaqerakïtanwa. Ukatwa Diosar walja maranak serviri mä kullakjam amuyassna, jupajj akham siwa: “Janipuniw nayajj suma chuyman jaqëkiristti” sasa.\nUkampis taqeniw suma chuymanïsna. Ukajj espíritu santon achupawa, uka espíritu santojj pantjasïwinakasata, akapachajj aynachtʼayañ munkistu ukat sipansa jukʼamp chʼamaniwa. Jichhajja, suma chuymanïñajj kamsañsa muni, kunjamsa jukʼamp suma chuymanïsna ukwa yatjjataskañäni.\nSUMA CHUYMANÏÑAJJ ¿KAMSAÑSA MUNI?\nMä qhawqha arunjja, suma chuymanïñajj jan walinak jan luraña sañwa muni. Suma chuyman mä jaqejja, taqe kunsa cheqaparjam lurañatakiw chʼamachasi, kunatï walïki ukwa luraraki, jaqe masiparus yanaptʼapuniwa.\nYaqhepajj familiaparusa amigonakaparus yanaptʼapjjapuniwa. Ukampis Dios nayraqatan suma chuyman mä jaqejja, janiw ukak lurkiti. Pantjasir jaqëtas laykojj janiw suma chuymanipunïktanti. Bibliajj akham siwa: “Oraqenjja janiw khitis aski jaqejj utjkiti, janipun juch lurasa aski lurirejja” sasa (Ecl. 7:20). Apóstol Pablojj akham sarakïnwa: “Nayanjja mä arunjja jañchijanjja, janiw kuna walis utjkiti” sasa (Rom. 7:18). Ukhamajj suma chuymanïñ munstan ukhajja, Jehová Diosatwa yateqasiñasa, Jupjam suma chuymanejj janiw utjkiti.\n‘JEHOVÁ DIOSAJJ SUMA CHUYMANIWAʼ\nJehová Diosakiw kunatï walïki jan walïkaraki uk saspa. Bibliajj akham siwa: ‘Jumajj suma chuymanïtawa, kunatï walïki ukwa luraraktajja; leyinakamay yatichita’ sasa (Sal. 119:68, NM). Diosan suma chuymanïtapat kunsa uka qellqatajj amuytʼayistu uk jichhajj yatjjatañäni.\nJehová Diosajj suma chuymaniwa. Ukajj cheqäskapuniwa. “Nayasti jumansa uñjkatawa khuyapayäjja” sasin Diosajj Moisesar siskäna ukhajj kunas pasäna uk uñjañäni. Diosajj Moisesan nayraqatapan pasaskäna ukhajja, Moisesajj aka arunakwa istʼäna: “¡Dios Tatitusti, wiñay jakiriwa, ukhamarak khuyapayasiriraki. Janiw jankʼaki colerasirïkiti, jan ukasti jachʼa munasiriwa, ukhamarak cheqaraki! Waranqa wawanakaman wawanakapatakisa pachpa cheqa aski munasirikïskaniwa, ukhamarak perdonarakiwa jan wali luratanaksa, jan wali amtäwinaksa, taqe juchanaksa. Ukampis juchanirojj janiw jan castigasaki jaytkiti” sasa (Éx. 33:19; 34:6, 7). Ukhamajja, Diosan suma chuymanïtapajj taqe kunanwa uñjasi. Jesusajj aka oraqenkkäna ukhajja, ukhamarakiw suma chuymanïtap uñachtʼayäna. Ukhamäkchïnsa, akham sänwa: “Janiw khiti jaqes sumäkaspati, jan ukasti Diosakiw sumajja” sasa (Luc. 18:19).\nJehová Diosan suma chuymanïtapajj taqe luratanakapanwa uñjasi.\nJehová Diosajj kunatï walïki ukwa luri. Diosan suma chuymanïtapajj taqe luratanakapanwa uñjasi. Bibliajj akham siwa: “Tatitojj taqenir munasiriwa, taqpach luratanakaparojj munasiñampiw uñji” sasa (Sal. 145:9). Diosajj jaqenakar jan yaqhachasa, jakañ vida churasa, kunatï jakañatak wakiski ukanak churasaw suma chuymanïtap uñachtʼayi (Hech. 14:17). Juchanakas perdonasaw suma chuymanïtap uñachtʼayaraki. Salmonak qellqeri mä chachajj akham sänwa: “Tatay jumajj munasiñanïtawa, juch pampachirirakïtawa” sasa (Sal. 86:5). ‘Jan kamskay jakir jaqenakarojja, Diosajj sumanakwa churani’ (Sal. 84:11).\n‘KUNATÏ WALÏKI UK LURAÑ YATEQAPJJAM’\nDiosajj jupar uñtasitwa lurawayistu, ukhamajj suma chuymanïsnawa, kunatï walïki ukwa luraraksna (Gén. 1:27). Ukhamäkchisa, ‘kunatï walïki uk lurañ yateqapjjam’ sasaw Bibliajj ewjjtʼistu (Is. 1:17, NM). Kunas suma chuymanïñatak yanaptʼistaspa uk jichhajj kimsa toqet uñjañäni.\nMaya, Diosaruw espíritu santop mayisiñasa. Ukaw Jupa nayraqatan suma chuymanïñatak yanaptʼistaspa (Gál. 5:22). Kunatï walïki ukar munasiñatakisa kunatï jan walïki ukar uñisiñatakis yanaptʼarakistaspa (Rom. 12:9). Bibliarjamajja, ‘kunatejj sumäki uk lurañatakisa, arsuñatakis’ Diosaw yanaptʼistani (2 Tes. 2:16, 17).\nPaya, Diosan Arupwa liyiñasa. Ukham lurtan ukhajja, Jehová Diosaw kunatï walïki uk yatichistu, “taqe suma luräwinak lurañatakis” wakichtʼarakistu (Prov. 2:9, NM; 2 Tim. 3:17). Diosan Arupat liytʼtan lupʼiraktan ukhajja, chuymaruw Diosata ukhamarak amtanakapat parlir suma yatichäwinak imtanjja. Uka yatichäwinakajja, wakisini ukhaw yanaptʼistani (Luc. 6:45; Efes. 5:9).\nKimsa, “kunatï walïki” uk yateqasiñatakiw chʼamachasiñasa (3 Juan 11). Khitinakatsa suma chuymanïñ yateqassna ukanakatwa Bibliajj parli. Nayraqatjja, Jehová Diosampita Jesusampitwa yateqassna. Tabita warmimpita Bernabé chachampitwa yateqasiraksna (Hech. 9:36; 11:22-24). Jupanakat Bibliajj kamsisa, yaqhanakarus kunjamsa yanaptʼapjjäna uka toqetwa yatjjatsna. Familiasaru, jilat kullakanakasar yanaptʼañatakejj kunsa lursna ukwa amuytʼaraksna. Uka pä cristianonakajj kuna bendicionanaksa katoqapjjäna uk lupʼiñasawa. Jiwasajj ukham bendicionanakwa katoqaraksna.\nKhitinakas jichhürunakan yaqhanakar yanaptʼasipki ukanakatwa lupʼiñasaraki. Sañäni, jilïr irpirinakajj wali trabajtʼirinakäpjjewa, kunatï walïki ukaruw munasipjjaraki. Diosat jan jitheqtiri kullakanakatsa janiw armasiñasäkiti, jupanakajj arsutapampi luratanakapampiw ‘kunatejj walïki ukanak yatichapjje’ (Tito 1:8; 2:3). Roslyn sat kullakajj akham siwa: “Mä amigajajja, jilat kullakanakar chʼamañchtʼañatakisa yanaptʼañatakis wal chʼamachasi. Kunjamäsipkisa uk amuytʼasajj regalonakwa churi, jan ukajj yaqha lurañanakampiw yanaptʼi. Nayatakejj wali suma jaqepuniwa” sasa.\nDiosajj ‘kunatï walïki’ uk lurañatakiw chʼamañchtʼistu (Amós 5:14, NM). Ukham lurtan ukhajja, Diosan leyinakapar jukʼampiw munastanjja, Jupa nayraqatan kunatï walïki uk luraskakiñwa munaraktanjja.\nSuma chuymanïñataki, kunatï walïki uk lurañatakiw chʼamachasiñasa\nSuma chuymanïñatakejj janiw wali jachʼa luräwinak lurañajj wakiskapuniti. Mä panqarat parltʼañäni, jiltañapatakejj janiw mä kutikejj walja umamp warjjatañasäkiti, jan ukasti, walja kutiw jukʼa umamp warjjattʼañasa. Jiwasajj ukhamarakiw sapa kuti mä jukʼa lurasajj mayninakar yanaptʼsna, ukhamatwa suma chuymanïtas uñachtʼayañäni.\nTaqeniw kunatï walïki uk lurañatak wakichtʼatäñasa sasaw Bibliajj ewjjtʼistu (2 Tim. 2:21; Tito 3:1). Yaqhanakajj kunjamäsipkisa uk amuyañäni ukhajja, ‘jupanakar chʼamañchtʼañatakejj’ kunjam yanaptʼañsa yatiñäniwa (Rom. 15:2). Ukatakejj inas kunatï utjkistu ukamp yanaptʼañajj wakischini (Prov. 3:27). Sañäni, jiwasamp chika mä kun manqtʼasiñatakiw maynir invitsna. Usutätap yatstan ukhasti, mä tarjeta jan ukajj mä mensaje qellqtʼasaw apaysna, visitiriw sarsna, telefonotwa jawstʼaraksna. Cheqas taqeniw arunakasampejj mayninakar chʼamañchtʼsna (Efes. 4:29).\nJehová Diosat yateqasisajj taqeniruw yanaptʼañ muntanjja, ukatwa jan khitirus yaqhachktanti. Ukjja, Diosan Reinopat suma yatiyäwinakap yatiyasaw uñachtʼaysna. Kunjamtï Jesusajj siskänjja, uñisipkistu ukanakarus yanaptʼaraksnawa (Luc. 6:27). Mayninakar munasiñataki, sum sarnaqañatak chʼamachasiñäni ukhajja, janiw pantjaskañäniti. Kuna laykutejja, “ukanak contrajj janiw kuna leyis utjkiti” (Gál. 5:22, 23). Arknaqatasa jan walinakan uñjaskasas kunatï walïki uk luraskakiñäni ukhajja, kunatï cheqäki uk yateqañ munapjjañapatakiw jaqenakar yanaptʼañäni, Diosarus jachʼañcharakiñäniwa (1 Ped. 3:16, 17).\nSUMA CHUYMANÏTASATJJA, ¿KUNA BENDICIONANAKSA KATOQAÑÄNI?\n“Aski jaqejja”, luratanakapat bendicionanakwa katoqe sasaw Bibliajj yatichi (Prov. 14:14). ¿Kunanakäspas uka bendicionanakajja? Jaqenakar sum uñjtan ukhajja, sumwa jupanakajj uñjapjjarakistu (Prov. 14:22, NM). Janis ukham uñjapkchistanejja, suma chuymanïtasajj inas jan colerjjapjjañapataki, jan ukajj jiwasar sum uñjapjjañapatak yanaptʼchispa (Rom. 12:20).\nJan walinak jaytasin kunatï walïki uk lurañajj kunjamsa yanaptʼawayi uk waljaniw sapjjaspa. Nancy sat mä kullakajj akham siwa: “Munañajar sarnaqañ muniri, qʼañu juchanak luriri, jan respetasiri ukhamayätwa. Ukampis kunatï walïki jan walïkaraki ukanak Bibliat yateqayäta, ukarjam sarnaqarakiyäta ukhajja, kusisitaw jakasjjayäta. Jichhajj naya pachparus respetasjjtwa” sasa.\nTaqe kunat sipansa, suma chuymanïtasajj Jehová Diosaruw kusisiyi. Kuntï lurktan uk janis yaqhepajj amuyapkchejja, Diosajj uñjaskiwa. Suma amuyunakassa luratanakassa uñjaskarakiwa (Efes. 6:7, 8). Jupajj suma chuyman jaqenakarojj ‘khuyaptʼayaniwa’ (Prov. 12:2). Ukhamajj suma chuymanïñatak chʼamachasiskakiñäni. Kunjamtï Jehová Diosajj siskejja, “taqe khitinakatï suma luräwinak lurapki ukanakatakejja, jachʼañchäwimpi sumankañampiw utjani” (Rom. 2:10).\nKusisiña: kusisiñajj Jehová Diosatwa juti\nPaciencianïña: jan qarjtas aguantaskakiña\nDiosar confiyañajj chʼamañchistuwa


Solana Larsen [en], Redacción de Global Voices uksan k’uk’uwa, ukatx qilqawayiwa: “Nayax amtwa, kunati jupax warminakana, indigenanakan derechunakapatw arjatirïna, bloger ukjamarakinwa. Post Paulina kullakax blogupan qilqirina. Blog Action Day [en], ukanx q’uma umax pueblos indígenas jupanakatakix mä derechowa sasaw qilqt’awayäna.\nFelipe Cordero chilenkir autor jilax siwa, Paulina kullakan Chile ukhamarak América Latina markan derechos humanos ukjata qilqäwipax wali muspañaw Global Voicesatakixa. Firuzeh Shokooh Valle, editora Español arutxa, jupas kipkarakiw post Paulinat Natividad Llanquileowjat, Mapuchenakan Chile martkan manq’at mutuñakapkan uka arsuwi amti. Ela Stapley [en], Global Voicesatak jaqukipiriwa, jupax Paulina un incendio en una prisión en Chile uka qilqatatwa amti: “Nayatakix wali aski qilqatanwa, kunalaykuti jupax qilqkan ukhax amtayistanwa. Jist’antatanakax jaqipxarakiwa sasina”.


Boliva: QR ukan mä ch’aman jan sum chiqpach qillqantat chimpu katjapxi · Global Voices Aymarata\n(es) ukan jaqukipiri\tYaiza Barrio Parra\nJaqukipäw uñt'ayata/apkatata 11 Chinuqa phaxsi 2013 18:29 GMT\nAka blog ullart'apxañäni বাংলা, Malagasy, русский, Français, Español, English\nMachaqat yatiyir bolivianonakax qutucht’asisaw aka Quick Response Codes (códigos de respuesta rápida) (mäk jaysat chimpu), maysat chimpunchst’ata QR ukjama, uka ch’aman mä jan sum chiqpach qillqantat chimpu apnaqat uñstayañatakiw markan irnaqapxi.\n@hermany Nayriri jalluqallta phaxsinxa, internauta bolivianox amuyanw Twitter uksatuq QR ukjam chimpun sutincht’at utjki uk Bolivia markan yatxatañataki:\n@hermany: Khitis amtayitaspa Advice Marketing Ltda. QR ukax kamachin qillqantatapachati, ukat jupanakarux apnaqatat payllañati? #Boliva #Tech #fraude?\nFoto de Lydia Shiningbrightly (CC BY 2.0)\nPagina web uksankirinakax chimpuncht’at yatiyawx webpatx yaqharstayjapxiwa, ukatx Daniel Cotillas uka yatiyirix (@danicotillas) apaqana ukatx mayacht’asirakinwa.\nSarantataskakiw qutucht’asis aka #QRBolivia, ukjam sutin uñt’atat yatxatañataki, ukatx Alto pata markankir bloguero Mario Durán jupasti Servicio Nacional de Propiedad Intelectual (SENAPI) ukampix mäkirakiw yatiyasixpxi ukat mayni lantinakampis ukakipkaraki.\nMario jilatax blogtuqix machaqatw aka jan suma askichatanak jiskt’as yatiyäna “¿Bolivia markanx QR sutin chimpunakax apnaqañatak qillqantataspawa?”\nMario jilatan apthapit yatiyawipatxa, Advice Marketing ukax chiqpachapuniw yatiyi (pdf) ukax chiqpachapuniw yatiyi, aka QR uka chimpunakax kamachitiy mayisisp ukhax taqinins uñjkañaw apnaqataspa siwa. Ukjamipansti, SENAPIn piqinchirinakasti yatiyapxiwa, aka tamacht’atax sata phaxsin päwaranqa tunka payan maranw chimpu qillqat mayïna sasa; ukjamatsti, SENAPI ukax janiw kuna qillqats mayitapxarux apskataynti (tunka kimsaqallqun phaxsiw chiqpachax yatisini). Ukhamata, aka qillqantat chimpux jark’atasp ukjax jan apnaqañatak yatisini.\nUkjamatw bolivia markan machaqat yatiyirinakax jak’at uñjapxäni, ukjamats aka yatiwakichawix jutir phaxsinakan qhananchasini. Ukch’añkamax #QRBolivia uñt’at sutitx aruskipasax sarantasipkakismawa.


Jan ajjsarayasis jakasiña: Diosan Reinopaw sum jakasiñ apanini\n¡Sartapjjañäni! | 2019 Núm. 1\n¿Kuna arutsa liytʼäta? Afrikáans Albanés Alemania markan amparamp parlirinakataki Alemán Alemán bajo Amárico Argentina markan amparamp parlirinakataki Armenio Aymara Azerí Azerí (alfabeto cirílico) Bassa (Camerún) Baulé Bengalí Birmano Bislama Boulou Brasil markan amparamp parlirinakataki Búlgaro Camboyano Catalán Cebuano Checo Chichewa Chile markan amparamp parlirinakataki Chino Tradicional Chino cantonés (tradicional) Chino mandarín (simplificado) Chitonga Chitonga de Zimbabue Chol Cibemba Cingalés Citonga Colombia markan amparamp parlirinakataki Congo Corea markan amparamp parlirinakataki Coreano Criollo de las Seychelles Criollo haitiano Criollo inglés de Belice Criollo mauriciano Croata Cuba markan amparamp parlirinakataki Danés Duala Efik Embunda Eslovaco Esloveno España markan amparamp parlirinakataki Español Estados Unidos markan amparamp parlirinakataki Estonio Ewé Finlandés Fiyiano Francés Garífuna Georgiano Griego Groenlandés Gujarati Gun Hebreo Hiligaynon Hindi Hiri motu Hmong (blanco) Holandés Hungaria markan amparamp parlirinakataki Húngaro Ibanag Ibo Ilocano India markan amparamp parlirinakataki Indonesio Inglés Islandés Italia markan amparamp parlirinakataki Italiano Japonés Kannada Kaonde Kazajo Kekchí Kiluba Kiniaruanda Kirguís Kiribatiano Kirundi Kurdo Kurdo kurmanyí del Cáucaso Letón Lifu Lingala Lituano Luganda Luvale Macedonio Malayo Malayálam Malgache Maltés Mam Mambue-Lungu Mapudungún Maratí Maya México markan amparamp parlirinakataki Navajo Ndebele (Zimbabue) Nepalés Noruego Nyaneka Náhuatl (Centro) Náhuatl (Guerrero) Náhuatl (Huasteca) Náhuatl (norte de puebla) Otetela Pangasinán Panjabí Papiamento (Aruba) Papiamento (Curazao) Persa Pidgin de las islas Salomón Polaco Polonia markan amparamp parlirinakataki Portugués de Brasil Portugués europeo Purépecha Quebec markan amparamp parlirinakataki Quechua boliviano Quichua de Chimborazo Quichua de Imbabura Rumano Rusia markan amparamp parlirinakataki Ruso Samoano Sango Sepedi Serbio (Alfabeto cirílico) Serbio (alfabeto latino) Sesoto de Lesoto Sesoto de Sudáfrica Shona Silozi Suajili Sueco Swajili (Congo) Tagalo Tai Tamil Tayik Telugu Tetun Dili Tigriña Tlapaneco Tok pisin Tseltal Tshiluba Tsonga Tsotsil Tsuana Tumbuka Turco Tuvaluano Twi Tártaro Ucraniano Urdu Uzbeko Venezuela markan amparamp parlirinakataki Vietnamita Wallisiano Waray-Waray Wayuunaiki Wolaita Xhosa Xitshwa Yao Yoruba Zapoteco (Istmo) Zulú Árabe Ñanya Ñemba\n¿KUNJAMSA JAN WALINAKAJJ ASKICHASINI?\nDiosan Reinopaw sum jakasiñ apanini\nPadrenuestro oracionan mayktan uka Reinojja, niyaw sumankaña ukat mayachtʼata jakasiñ apanini. Kunjamtï Salmo 72:7 qellqatan siskejja, “sumankañasti” jilarkiriw aka oraqen utjani. Ukampis ¿kunapachas Diosan Reinopajj apnaqañ qalltjjani? ¿Kunjamsa apnaqani? ¿Kunjamsa uka gobiernon yanaptʼap katoqasma?\nDiosan Reinopajj niya apnaqañ qalltañampëjjani ukhajja, kuna señalanakas utjani ukwa Bibliajj qhanañchi. Ukanakat yaqhepajj akanakawa: oraqpachan guerranaka, manqʼat pistʼañanaka, usunaka, terremotonaka, jan wali luräwinakan jiljjattatapa (Mateo 24:3, 7, 12; Lucas 21:11; Apocalipsis 6:2-8).\nYaqha profeciajj akham sarakiwa: “Qhepa urunakanjja chʼama tukuña jan wali tiemponakaw utjani. Jaqenakajj akhamäpjjaniwa: jupanak pachpa munasirinaka, qollqe añcha munirinaka, [...] awkiparus taykaparus jan istʼirinaka, jan yuspärasirinaka, jaqe masipar jaytanukurinaka, jan munasirinaka, jan kuna acuerdorus mantañ munirinaka, kʼarintirinaka, munañapampi apnaqayasirinaka, qhorunaka, kunatï walïki uk uñisirinaka, [...] jachʼañchasirinaka, Diosar munasiñat sipansa pachpa munañapak thaqerinaka” sasa (2 Timoteo 3:1-4). Ukham jaqenakajj utjapunïnwa, ukampis jichhajj jukʼampëjjewa.\nUka profecianakajja, 1914 marat aksaruw phoqasiñ qalltawayi. Historia toqet yatjjatirinakasa, politiconakasa, qellqerinakasa, ‘uka marat aksaruw aka mundojj mayjtʼawayi’ sasaw sapjje. Amuytʼañataki, danés aru parlir Peter Munch chachajj akhamwa qellqäna: “1914 maran jachʼa guerrajj utjawayki ukat aksaruw jakäwejj qʼal mayjtʼawayi. Nayrar sartkasajja, [...] jan walinaka, uñisisiñanaka, ajjsarayasiñanakakiw oraqpachan utjawayjje” sasa.\nUkampis suma yatiyäwinakaw utjaraki. Jan walinakajj tukusjjani uka qhepatjja suman jakasiñaw utj-jjani. Qhanañchktan ukanakajja, Diosan Reinopajj niyaw aka oraqpachar apnaqjjani ukwa amuytʼayistu. Uka toqet Jesusajj akham sänwa: “Reinon aka suma yatiyäwinakapajja aka oraqpachanwa yatiyasini, ukhamat taqe markanakan yatipjjañapataki. Ukjjaruw akapachan tukusiñapajj jutani” sasa (Mateo 24:14).\nUka suma yatiyäwinakatwa Jehová Diosan Testigonakapajj jaqenakaru yatiyapjjta. Yatiyañataki. Jehová Diosan Reinopat Yatiyaski sat wali uñtʼata revistajja, 338 ukha arunakanwa utjapjjetu. Uka revistanjja, kunanaksa Diosan Reinopajj aka oraqetakisa taqe jaqenakatakis lurani, ukanakatwa parli.\n¿KUNJAMSA AKA ORAQJJAR APNAQJJANI?\nUka jisktʼar qhanañchañatakejja, kunanakas pasani uk pusi toqet uñjañäni:\nDiosan Reinopanjja, janiw mä políticos apnaqkaniti.\nAka oraqpachankir politiconakajj janiw gobiernop jaytañ munapkaniti, inamayaw Diosan Reinop contra saytʼapjjani (Salmo 2:2-9).\nNiyakejjay uka gobiernonakajj gobiernop jan jaytañ munapkchinejja, Diosan Reinopaw jupanakar tukjani (Daniel 2:44; Apocalipsis 19:17-21). Mundpachan uka jan waltʼäwi utjkani ukajj Armagedón sasin uñtʼatawa (Apocalipsis 16:14, 16).\nDiosan Reinopampi apnaqatäñ munirinakajja, Armagedón jachʼa guerrat salvasipjjaniwa, sumankañanwa machaq mundon jakasipjjarakini. Biblianjja, ‘walja jaqenaka’ sasaw jupanakat qhanañchi, ukhamajj walja millón jaqenakaw ukan utjpachäni (Apocalipsis 7:9, 10, 13, 14).\n¿KUNSA DIOSAN REINOPAJJ LURANI?\nJesusajj aka oraqenkkäna ukhajja, kuntï Reyjamajj Diosan Reinopan lurani ukwa mä jukʼa uñachtʼayäna. Kunayman usuni jaqenakaruw qolläna (Mateo 4:23). Walja jaqenakaruw manqʼayäna (Marcos 6:35-44). Thayas qotasa jupar istʼänwa (Marcos 4:37-41).\nJukʼampis Jesusajja, kunjamsa jupanakkam sum apasipjjaspa, mayachtʼatäpjjaspa ukwa jaqenakar yatichäna. Jesusan yatichäwipar istʼasiri humilde chuymani jaqenakajja, Diosan Reinopan kusisita wiñay jakasiñatakejj kunjam jaqëpjjañapas wakisi, ukham jaqëñatakiw chʼamachasipjje. Janipuniw khiti yatichiris ukham yanaptʼkaspati. Jesusajj kunanaktï mä qollun yatichkäna ukanakat yaqhepjja, Mateo capítulos 5-7 textonakanwa jikjjatasma. Uk liytʼañamatakiw chʼamañchtʼapjjsma. Uka arunakajj wali yatiñampi qellqat arunakawa, chuymaruw purtʼätam.\n¿KUNJAMSA UKA GOBIERNON YANAPTʼAP KATOQASMA?\nDiosan Reinopampi apnaqatäñatakejja, Diosaruw nayraqat uñtʼañasa. Mä kutejja, Jesusajj Diosar mayiskasajj akham sänwa: “Khitinakatï wiñay jakañ katoqapkani ukanakajja juma sapa cheqpach Diosar uñtʼasipkakiñapawa jumajj khitankta uka Jesucristorus ukhamarakiw uñtʼasipkakiñapa” sasa (Juan 17:3).\nDiosar uñtʼañajja, walja toqenakanwa yanaptʼistu. Ukanakat pay uñjañäni. Maya, Diosar jukʼamp confiyañatakiw yanaptʼistu. Diosat sum yatjjatasin confiyatasajja, ‘Diosan Reinopajj utjaskapuniwa, niyaw apnaqjjani’ sasin taqe chuyma confiyañatakiw yanaptʼistu (Hebreos 11:1). Paya, Diosarusa jaqe masisarus jukʼamp munasiñatakiw yanaptʼistu. Diosar munasiñajja, Jupar taqe chuyma istʼañatakiw yanaptʼistu. Jaqe masisar munañasti, Jesusan ewjjtʼapar istʼañatakiw yanaptʼarakistu. Jupajj akham sänwa: “Kunjamtï jaqenakampi uñjatäñ munapktajja, ukhamaraki jumanakajj jupanakar uñjapjjam” sasa (Lucas 6:31).\nDiosajj mä munasir awkjamajj kusisit jakasiñaswa muni. Bibliajj ukham jakasiñarojj ‘cheqpach jakaña’ sasaw saraki (1 Timoteo 6:19). Jichha tiempon janiw ukham jakasktanti. Walja jaqenakajja, sapüruw jan walinakan uñjasipjje. ‘Cheqpach jakasiñajj’ kunjamänisa uk amuyañatakejja, Diosan Reinopajj kuna musparkañanaksa Jupan apnaqatäpkani ukanakatakejj lurani, uk mä qhawqha uñjañäni.\nCHEQPACH JAKASIÑAJJ AKHAMÄNIWA\n“Aski kankañajj urunakapan [jan ukajja, Jesusajj apnaqkani ukhajj] panqarpan, sumankañasti phajjsin tukusiñapkam utjpan. Maysa lamar qotat maysa lamar qotkam apnaqpan, Eufrates jawirat qalltasa, aka oraq tukuskama” (Salmo 72:7, 8, 13, 14).\n“[Diosajj] aka oraq tukuskamaw nuwasiñ tʼakurayi; arconak jiskʼa jiskʼa pʼakinoqe, lansanak tʼunari” (Salmo 46:9).\n“Trigojj yapunakan jilarkir utjpan, qollu patanakansti jilantarakpan” (Salmo 72:16).\n“Jaqenakasti utanak utachasipjjani, ukan jakasipjjarakini, uvanak yapuchasipjjani, uka yaputjja manqʼasipjjarakini. Janiw ukanjja maynejj yaqhan jakasiñapataki utachkaniti, janirakiw maynejj yapuchkaniti mayninakan askipatakikejja. [...] Ajllitanakajjasti kuntejj amparapampi lurasipki ukwa manqʼasipjjani” (Isaías 65:21, 22).\n“Diosan tabernaculopajj jaqenakampi chikäjjewa, [...] Diosajj taqe jachanakapwa nayranakapat picharani, janiw jiwañajj jukʼamp utj-jjaniti, janirakiw llakisiñasa, jachañasa ni usuyasiñasa jukʼamp utj-jjaniti” (Apocalipsis 21:3, 4).\nDiosan Reinopanjja, janiw ajjsarayasis jakasjjañäniti, manqʼañas taqenitakiw utjani.\nJESUSAN YATICHÄWINAKAPAJJ KUNATÏ WALÏKI UK LURAÑATAKIW YANAPTʼISTU. UKARJAM LURAÑÄNI UKHAJJA, JUPAN APNAQATÄSAJJ SUMANKAÑANWA JAKASIÑÄNI MAYACHTʼATARAKÏÑÄNIWA\n¿Kuna suma yatiyäwinakas jiwasatak utji?\n¿Kuna suma yatiyäwinakas jiwasatak utji? ¿Kunatsa uka yatiyäwinakajj wali wakiskirejja? ¿Kun lurañasasa? Taqe ukanak yatjjatam.\n¿Kunatsa sum jakasiñajj jan utj-jje?\nKunas jan walinak utjayi uk kunjamatsa yatsna\nSum sarnaqañwa jaqenakajj yateqapjjañapa\nRicardo ukat Andrés\n“Suman sarnaqasiñasti janipuniw tukuskaniti”\nText Aka archivonakanwa qellqatanak apaqasma ¡SARTAPJJAÑÄNI! 2019 Núm. 1 | ¿Jan ajjsarayasis jakasiñajj utjaspati?\nAudio Aka archivonakanwa grabacionanak apaqasma ¡SARTAPJJAÑÄNI! 2019 Núm. 1 | ¿Jan ajjsarayasis jakasiñajj utjaspati?\n2019 Núm. 1 | ¿Jan ajjsarayasis jakasiñajj utjaspati?\n¡SARTAPJJAÑÄNI! 2019 Núm. 1 | ¿Jan ajjsarayasis jakasiñajj utjaspati?


Mateo 20 - Holy Bible [Aymara Bible 1997] - (Mat 20)\n“Diosan reinopajj mä jach'a yapunimpi sasiwa, wali alwata sari irnakerinac thakeri, jupan uva yapup apthapiñataqui.\nSapüru mä denario kollke pagañampiw qhiti, yapupan irnakaniñapataqui.\nJupasti mistuwayaraquiwa llätunca alwa horasjama, plazansti uñjaraquiwa yakha jan cuna lurañaninaca.\nJupanacarusti saraquiwa: ‘Jumanacas sarapjjaraquim nayan yapojjaru irnakeri, pagapjjämawa cunatejj waquisqui uca’ sasa. Jupanacasti sarapjjewa.\nYapunisti mayampi mistuwayaraquiquiwa utapata chica uru horasanjama, uqhamarac jayp'u tokeru quimsa horasanjama, uca quipca lurasa.\nJayp'u tokerojj misturaquiquiwa pheska horasaru, plazansti uñjaraquiwa yakha jan cuna lurañaninaca. Jupanacarusti aqham sasaw jisct'i: ‘¿Cunatsa jumanacajj jornalpacha jan cuns lurasa acancasipcta?’ sasa.\nJupanacasti sapjjewa: ‘Janiw qhitis nanacarojj irnakañataqui mayipquituti’ sasa. Ucatwa jupajj jupanacaru sï: ‘Sarapjjam nayan yapojjaru, ucatsti irnakapjjam, nayasti cunatï waquisqui ucwa pagapjjäma’ sasa.\n“Niya jayp'öjjän ucqhajj yapunejj yänacap uñjirïquis ucarojj siwa: ‘Jawsam uca irnakerinacaru, ucatsti pagjjam qhititejj khep khepa mantquis ucat kalltasina, qhititejj nayrakat mantquis ucarurac tucuyam’ sasa.\nUcapachaw jutapjje jayp'u toker pheska horasan mantirinacajja, ucatsti sapa mayniw pago phokhata catokapjje mä denario kollke.\nNayrakat mantirinacaw ucjjarojj mantaniraqui. Jupanacasti amuyapjjänwa: ‘Juc'ampcha catokapjjä’ sasa, ucampis mä denariocwa catokapjjäna.\nUqham catokasinsti yapuniruw jisct'asipjje:\n‘Aca mayninacajj mä horaquiw irnakapjje, ucat jumasti nanacarjamaquiraquis pagtajjä, nanacajj jornalpachaw lupimpis lupjatäpjjta’ sasa.\nUcampis yapunejj jupanacat maynïrirojj siwa: ‘Amigo, janiw cunsa jan wal lurcti jumampejja. ¿Janit mä denario kollket parlctanjja?\nPagom catokasis sarjjañamaquiwa. Nayaw munta aca khepa mantanquis ucaru jumarjamarac pagaña.\nNayaw uqham lurañ munta kollkejjampi cunjämarutejj muncta uqhamaru. ¿Jan ucajj uqham suma jakëtajj laycu envidiasistacha?’ sasa.\n“Uqhamapï qhitinacatejj khepancqui ucanacajj nayrancanejja; nayrancquis ucanacasti khepancaraquiniwa. Waljaniraquiwa jawsatajja ucampis ajllitajj juc'aniquiwa.”\nJerusalenar sarcasinsti discipulonacaparojj thaquinjja, tunca payanpachar jawsasinjja jupanacarojj sänwa:\n“Jumanacajj uñjapjjtawa, jichhajj Jerusalenaruw maqhatasctan, cawquintejj Jaken Yokapajj catuntayatäcani sacerdotenacan jilïriparu uqhamarac ley yatichirinacampiru, jupanacasti jiwayañataquiw juchañchapjjani.\nYakha toke jakenacaruraquiw catuyapjjani ucat jupanacan larusiñapataqui, nuwjapjjañapataqui ucat ch'accatapjjañapataqui, ucampis quimsüru jiwatatjja jactanjjaniwa.”\nUcapachasti Zebedeon yokanacapan taycapaw Jesusar jac'achasisin quillt'asïna, Jesusat mä qhuyapt'ayasiña mayiñataqui. Yokanacapasti jupa chicaraquïnwa.\nJesusasti juparojj jisct'änwa: —¿Cuns munta? —sasa. Jupasti sänwa: —Jumajj reinoman reyïcät ucqhajj aca pani yokanacajjarojj juman thiyamaruy kont'ayarapita, maynirusti cupëjjamaru, maynirusti ch'ekäjjamaruraqui —sasa.\nJesusasti ucjjarojj saraquïnwa: —Jumanacajj janiw yatipctati cuntejj mayipctas ucjja. ¿Cawquïr c'allc'u umtejj umt'cä ucjja umt'apjjasmati ucs catokapjjaraquismati? Jupanacasti sapjjänwa: —Lurapjjeristwa —sasa.\nJesusasti sascaquïnwa: —Ucajj chekawa. Jumanacajj aca c'allc'u um umt'apjjätawa. Cawquïr bautismtï catokcä ucsa catokapjjaraquïtawa. Ucampis janiw nayar churatäquiti jumanacar mä cheka churañajja, cupëjjarus ch'ekäjjarusa, jan ucasti qhitinacataquitejj Awquejjajj waquiyqui ucanacaruquiw churasini —sasa.\nUqham parlir ist'asinjja tunca discipulonacajj colerasipjjänwa uca paninitaquejja.\nUcampis jumanacampejj janiw uqhamäcaniti, jan ucasti qhititejj jumanac taypinjja jach'äñ munqui ucajja, mayninacarojj sirviñapawa.\nQhititejj jumanac taypinjja nayrancañ munchi ucajja, mä esclavjama tucuñapawa.\nJaken Yokapajj janiw sirviyasiñatac jutquiti jan ucasti sirviriw juti, uqhamarac jacañap churiri walja jakenacar khespiyañataqui —sasa.\nCunapachatï Jesusajj discipulonacapampi Jericó sat marcat mistcän ucqhajja, walja jakenacaw juparojj arcapjjäna.\nUcansti pani juyqhu jakenacaw thacjjan kont'atäscäna, ucat Jesusajj ucawja pasasquiri yatisinjja jach'at Jesusarojj art'apjjäna: —¡Tata, Davidan Yokapa, qhuyapt'ayasipjjetay nanacata! —sasa.\nJakenacasti amuct'ayañ munapjjäna uqham arnakapjjëpanjja, jupanacasti juc'ampwa art'apjjäna: —¡Tata, Davidan Yokapa, qhuyapt'ayasipjjetay nanacata! —sasa.\nJesusasti ucawjaruw sayt'äna, ucatsti juyqhunacarojj jawsasinwa jisct'i: —¿Cunsa munapjjta nayan jumanacaru lurañajj-jja? —sasa.\nJupanacasti sapjjänwa: —Uñjañwa munapjjta —sasa.\nJesusasti jupanac uñjasinjja qhuyapt'ayasïnwa, ucat nayranacap llamct'äna. Juyqhunacasti ucspacharaquiw uñj-jjapjjäna, ucat Jesusaruw arcjjapjjäna.


Génesis 9 QA97 - - Bible Search\nDiosampi Noempejj mä amtäwiruw manti\n1Diosasti Noerusa, wawanacaparusa aca arunacampiw bendiciraquïna: “Jichhajj walja wawanacanïpjjam, aca oraksti phokhantapjjaraquim. 2Aca orakenquir take animalanacasti jumanacataquejj ajjsarañatsa qhathatiraquiniwa. Take animalanacasa, thoknaker animalanacasa, wañanquir animalanacasa, kotanquir animalanacasa jumanacan apnakatäniwa. 3Take animalanaca, uqhamarac cawquïri mank'añ ch'ojjñanactejj churapcsma ucanacjja mank'asipcaquïtawa, nayaw ucanacjja churapjjsma. 4Ucampis wilanpach aychjja janiw mank'apjjätati, jacañajj wilancatap laycu. 5Nayaraquiw cuenta mayëjja sapakat jakeru, uqhamarac animalanacarusa, jumanacan wilanacamatjja. Sapakat jakeruw cuenta mayëjja jake masipan wilapatjja.\n6“Maynitejj mä jakeru jiwayanejja,\njuparojj yakha jakew jiwayaraquini,\njakesti Diosar uñtasita luratätap laycu.\n7Ucampis jumanacajj ¡walja wawanacanïpjjam,\naca orakpacharu phokhantapjjaraquim!” sasa.\n8Diosasti Noempiru wawanacapampirojj saraquïnwa: 9“Ist'apjjam, nayaw jumanacampejj mä amtäwiru mantä, uqhamarac wawanacamampisa, 10uqhamarac jumanacampi chica arcat mistunqui take uca animalanacampi, jamach'inacampi, uywañ animalanacampi, pampanquir animalanacampi, uqhamarac take acapachanquir animalanacampisa. 11Nayan jumanacampi amtäwiru mantatajjasti janiw tucuscaniti. Janipuniw jakenacarusa ni animalanacarusa mayampsa uma juiciompi tucjcäti. Janiw yakha uma juiciojj utjcjjaniti aca orake tucjañataquejja. 12Cuna amtäwtejj jumanacampi, uqhamarac animalanacampi wiñayataqui lurcta ucan unañchäniwa acawa. 13Nayajj kenaya taypin cürmi uscta, ucasti mä unanchäwina cuna amtäwtejj aca orakempi lurcta ucatjja. 14Cunapachatejj kenaya orakjjaru apayancä ucqhajj, cürmiw uca kenay taypin uñstani. 15Ucapachaw nayajj amtasï cuna amtäwtejj jumanacampi, uqhamarac take animalanacampi lurcta ucata, janiraquiw cuna uma juiciosa jupanacar tucjañataquejj utjcjjaniti. 16Cunapachatejj cürmejj kenay taypin uñstani ucapachajj nayajj amtasïwa cuna amtäwtejj take jakenacampi, uqhamarac take aca oraken utjir animalanacampi lurcta ucata. 17Acaw cuna amtäwtejj jakenacampi, uqhamarac animalanacampi lurcta ucan unañchapajja” sasa. Uqhamwa Diosajj Noempi parläna.\n18Sem, Cam, uqhamarac Jafet ucanacaw Noen wawanacapänjja, cawquïrinacatejj arcat mistunipcän ucanacajja. Cam jakesti Canaanan awquipänwa. 19Aca quimsaniw Noén wawanacapajja, jupanacan wawanacapampisti wastatwa aca orake phokhantapjjäna.\n20Noejj yapu jakënwa, juparaquiw uva yapuchañjja uñstayäna. 21Mä uruw Noejj vino umantäna, ucatsti umjasïnwa, carpapa taypin k'alalpacha liwisiscaraquïna. 22Cunapachatejj Canaanan awquipa Cam jakejj, uqham k'alalpacha awquipar uñjän ucqhajj pani jilanacapar yatiyiriw saräna. 23Ucatsti Sem, uqhamarac Jafet wawanacapajj mä capa catusin ucampiw janjjatapjjäna, uqhamat awquiparojj imjjatapjjäna. Jan k'alala uñjañ munasasti, jupanacajj kheparuw jithektjjapjjäna, maysa toke uñtasa.\n24Cunapachatejj Noejj umatap apartayasisin sartjjäna ucapachajj, cuntejj sullca yokapajj juparu lurcatayna uc yatisajj, 25aqham sänwa:\npani jilanacapan sinti esclavopaw tucuraquini.”\n“Tatitu Diosajjay Sem chacharojj bendispan,\n27Diosajj munpan Jafet wawajjan waljanïñapa,\nSem wawajjan orakenacapan jacaracpan,\nCanaanasti esclavoparaquïpan” sasa.\n28-29Uma juicio pasatatsti Noejj quimsa pataca pheska tuncani maranacampwa jacascäna. Cunapachatejj llätunc pataca pheska tunca maranacanëjjäna ucapachaw jiwjjäna.


Mara T'aqax mä maramp yaqha maramp jaljañ uruwa\nTata Intituqur ampar luqtkasa (Jamuqa: BTV)\nMara t’aqa phaxsit 21 uru saraqkipanx, markachirinakax kunayman chiqanw Tata Intir katuqañatak ukhamarak Pachamamat mayisiñatak jikthaptapxi. Aymaranx kunayman arunakaw ukür uñt’añatak utji, Mara T’aqa ukaw mä sutixa; “taq’a” arux “jalja, ch’uku, qurpa, t’aqxiri” ukham sañatakiw apnaqata. Ukhamax, Mara T’aqa urunx mä maraw tukuyi, yaqha mararakiw qallti.\nAymaranx “phaysi” sasaw Mama phaxsir sistan ukhamarakiw 28 ururusa. Nayra pachatpach aymaranakax laqamp uñch’ukis sarnaqañ yatitätanxa. Phaxsix mä kutw 28 urun uraq muyti, ukatw ukja urux phaxsi sasin uñt’ataraki. Mä maranx 13 phaxsiw utji, sapa phaxsix 28 uruniwa, 364 uruwa, ukhamarus 365 urüñapatakix mä urumpiw phuqhachañ munasi, uka uruw Mara T’aqaxa. Ukhamax Mara T’aqax mä maramp yaqha maramp jaljir uruwa.\nMara t’aqa phaxsit 21 uru saraqkipanx, saräwisaw jach’anchata, yupaychasitawa, markachirinakaw jikthaptapxi. Yaput achunak apthapiñax tukuyasxiwa, mayamp yapuchañatakiw jichhax wakt’ayasitäni. Mara T’aqat uksarux urunakax jach’aptarakiniwa.\nUkham saräwinak utjatap amuyasaw, Evo Morales Jilïr Irpirix sapa mara t’aqa phaxsit 21 uru saraqkipan samart’añ uru utjañap amtawiyi. Ukhamäñapatakix, 173 jakhun jisk’a kamach utt’ayawiyi./RAR


Zacarías 3 - Holy Bible [Aymara Bible 1997] - (Zac 3)\nUcjjarusti Tatitojj uñacht'ayituwa mä uñjäwinjja Josué sumo sacerdoteru, jupasti sayt'atäscänwa Tatitun angelap nayrakatana. Josué chachan cupëjjapansti supayaraquiw sayt'atäscäna juchañchañataqui.\nUcatsti Tatitun angelapajj supayarojj siwa: “¡Tatitu jumarojj juchañchpa! Jerusalenaru muniri Tatitu jumarojj juchañchpa. Aca jakesti mä akquir q'illima nina sanc'at apsutäcaspas uqhamawa” sasa.\nJosué chachasti, mä k'añu isinacamp isintasita, sayascaquïnwa Tatitun angelap nayrakatana.\nUcatjja angelajj saraquiwa yanapirinacaparu Josué chacharu uca k'añu isinacap apsuñapataqui. Ucatsti juparojj saraquiwa: “Uñjam, ucajj sañ muni juchanacamjj apakjjsmawa. Jichhasti fiesta isinacampiw isintayayämajja” sasa.\nUcspachaw yanapirinacaparojj saraqui Josué chachan p'ekeparojj mä k'oma turbantempi p'ekepjjaru uchañapataqui. Jupanacasti uchjjatapjjewa, ucatsti ist'ayapjjaraquiwa fiesta isinacampi. Uccañcamasti, angelajj sayascaquïnwa.\nUcatsti Tatitun angelapajj Josué chacharojj saraquiwa:\n“Aqham siwa take ch'amani Tatitojja: ‘Saram thaquinacajjanjama, phokharaquim take luräwinac jaytcsma ucanaca. Uqhamtï lurätajja, templojja uñjiriw kheparätajja. Uñjaraquïtawa templomppacha, pationacamppacha, nayaw churäma mä cheka aca angelanacajj nayar yupaychapquitu ucanac taypina.\nSum ist'ita, Josué, jumajj jilïri sacerdotëtawa, ist'apjjaracpan jumampïqui uca tantachäwisa, uqhamasti jumanacajj Diosan marcapäpjjtawa mayninacan yatekapjjañapataqui: Nayajj qhitanïwa servirejja, jupajj ‘Machak Cülli’ satawa.\nNayasti Josué chachan nayrakataparojj uchtwa mä kala pakallko esquinani, naya quipcaw ucarojj mä aru kellkäjja. Ucatsti, mä urunacwa aca marcan juchapjja apakäjja.\nCunapachatï uca urojj purinjjani ucapachajj jumanacajj maynit maynicamaw suman kamart'añataqui jawsayasipjjäta uva alinacan higo kokanacan ch'iwipana. Naya take ch'aman Tatituw arstjja.’ ”